Aura Watak Wanita Azmah Nordin Hidup Sepanjang Zaman

Untuk mendapatkan maklumat terkini, ikuti kami melalui Telegram

“Seorang penulis itu berprinsip, dan pastilah ada pro dan kontranya dalam konsep menulis berprinsip itu. Kita boleh nampak bagaimana Azmah Nordin sangat berpegang teguh pada prinsipnya dalam setiap karya-karya beliau,” Prof Madya Dr. Asmiaty Amat, penulis buku Menyingkap Gelojak Rasa dan Citra Azmah Nordin memberikan sedikit gambaran tentang citra sasterawan dan juga pemenang SEA Write Award 2009, Azmah Nordin mampu hidangkan pada pembaca era sekarang.

Azmah Nordin sering dikatakan sebagai seorang feminis tegar dalam kalangan peminat sastera tempatan. Karya beliau mengetengahkan wanita yang bercita-cita tinggi dan menyingkap penceritaan kewanitaan yang berbeza daripada apa-apa yang ada di pasaran pada era 1990-an.

Beliau sememangnya dikenali sebagai seorang pengarang yang prolifik dengan kejayaan menghasilkan sejumlah buku yang banyak, selain memenangi banyak hadiah dan anugerah sastera di arena sastera tempatan.

Sepanjang kegiatan penulisannya yang masih segar di medan sastera, Asmiaty menyifatkan penyiaran karya Azmah yang terbit tanpa henti sebagai “keluar bertalu-talu” dan “penulis bertenaga luar biasa”.

“Azmah sentiasa meletakkan satu konsep dalam karyanya, iaitu dia ingin melihat wanita ini menjadi seorang manusia yang kuat dan berprofil. Dalam Dukanya Abadi, wataknya menjalani perjalanan perkembangan diri daripada seorang suri rumah dan berprofil rendah, akhirnya berkembang seiring cerita menjadi seorang wanita korporat. Bila saya tanya, apakah inspirasi Azmah untuk menulis sebegini, jawab beliau, dengan melihat wanita-wanita sekeliling,” terang Asmiaty.

“Tapi beliau sendiri tak pernah mengaku sebagai seorang feminis, malah menidakkannya.”

Penulis novel Timulak Kapal Perang ini dikatakan sebagai seorang yang pemalu, tetapi penulisannya digarap dengan semangat yang berkobar-kobar dan bercita-cita tinggi apabila menonjolkan jati diri seorang wanita. Hampir semua jenis kerjaya dan pekerjaan wanita telah disentuh oleh Azmah Nordin dalam karya-karyanya, sekali gus meletakkan posisi wanita dalam kerjaya yang versatil.

“Daripada doktor, usahawan, cikgu, ahli korporat, pengusaha hotel, pengusaha percetakan, malah presiden syarikat korporat telah diterokainya bagi watak wanita dalam karyanya,” tambah Asmiaty.

Cita-citanya yang tinggi untuk meletakkan wanita dalam pelbagai kerjaya itu juga telah melahirkan satu bentuk cereka baharu dalam dunia sastera tanah air ketika itu.

Apabila mengikuti riwayat hidup Azmah, beliau pernah menjadi wartawan. Asmiaty menyatakan, daripada pengalaman itulah menjadikan Azmah Nordin amat sensitif dalam kerja menulis dan sentiasa membuat penyelidikan ketika menghasilkan sesebuah karya.

“Watak-watak wanita Azmah Nordin mempunyai pemikiran dan prinsip yang tetap relevan untuk dibicarakan, baik dari kaca mata dunia silam, semasa dan masa hadapan.

“Kesimpulannya, Azmah meletakkan wanita sebagai insan yang harus berjalan seiring dengan kita, umat manusia, bukan di belakang, bukan di bawah, dan bukan di atas, tapi seiring bersama menulusuri kehidupan dan mengejar kejayaan.”

Rancangan Bicara Karyawan yang dikendalikan Rafiq Rahman ini berlangsung pada 19 Julai, 12.00 tengah hari. Rancangan ini mengumpulkan karyawan bersama-sama karya ciptaannya sebagai perbincangan.

Program bicara buku ini boleh ditonton di sini. Buku kritikan sastera Menyingkap Gelojak Rasa dan Citra Azmah Nordin boleh dibeli di sini.


Seram Wabak dalam Drama Camus

Zulkifli Salleh membaca naskhah drama Albert Camus yang menggambarkan penularan wabak yang menakutkan dan cara pihak penguasa membendungnya.

Apa pedulinya laut dengan perang dan wabak? Para penguasa datang dan pergi, tetapi laut tetap laut. Laut bertahan, malah berapa banyak penguasa yang ditelan oleh laut! Pemujaan warga kota Cadiz terhadap laut seakan-akan suatu perbuatan eskapisme.

Sophocles (sekitar 496–406 SM), dilahirkan di Colonus, dekat Athens, dengan Aeschylus dan Euripides, salah seorang daripada tiga dramatis tragik agung Yunani. Karya beliau yang paling terkenal ialah Oedipus Rex (Sang Raja Oedipus). Drama ini bermula dengan kota Thebes diserang oleh wabak dan warganya merayu kepada Oedipus untuk mencari ubat. Dia mendapatkan nasihat daripada para nujum di Delphi, yang mengisytiharkan bahawa wabak akan reda hanya apabila pembunuh suami pertama Jocasta, Raja Laius, ditemui dan dihukum. Oedipus memutuskan untuk mencari pembunuh Laius. Tidak dia ketahui, langkahnya itu membawa derita yang lebih mendalam, dan lebih menyakitkan.

Kesakitan dek wabak yang merebak juga timbul pada tahun 1948. Albert Camus yang terkenal dengan novel wabak, The Plague, juga menghasilkan drama tiga babak berjudul The State of Siege. Drama moden ini menampilkan perintah berkurung dan keadaan darurat yang seakan-akan sama dialami di serata dunia, termasuk Malaysia. Dalam drama ini yang berlatarkan kota Cadiz di Sepanyol, Camus menampilkan pandangan tiga tokoh watak tentang wabak yang melanda, iaitu datuk bandar di istana, pendeta di gereja, dan hakim di rumahnya.

Datuk bandar dengan nada putus asa memberitahu bahawa wabak sedang menular dengan pantas sehingga mereka tidak mempunyai harapan untuk membasminya. Jangkitan sudah mencengkam tubuh badan rakyatnya dengan berleluasa. Pekan-pekan terpencil yang padat dengan orang miskin, paling parah terkena dampaknya. Pendeta pula menyarankan agar orang ramai mendekati Tuhan, lalu masing-masing mengaku telah melakukan dosa-dosa besar di hadapan khalayak. Saranan ini menunjukkan pandangan lazim tokoh agama setiap kali wabak melanda: akibat kejahatan atau dosa yang manusia lakukan, kemurkaan Tuhan diturunkan.

Sementara itu, hakim berkata, “Aku dengan nama Tuhan, Dia pelindung dan bentengku: Tuhanku, kepada-Nya aku percaya. Dia pasti akan membebaskan kalian daripada wabak ganas ini.” Melalui panduan suara, kita dapat mendengar: “Kamu tidak boleh takut terhadap keganasan waktu malam; juga terhadap anak panah yang meluncur waktu siang. Juga terhadap wabak yang merangkak dalam gelap; juga terhadap penghancuran yang berlangsung waktu siang.” Mungkin kiasan ini bertujuan untuk menyuntik semangat perpaduan dan kesatuan hati para penduduk yang dilanda oleh wabak, agar mereka tabah menghadapi musibah.

Dalam drama ini, kita dapat mengetahui amalan “pengasingan” (kuarantin) melalui dialog antara Diego dengan Victoria. Diego memberitahu Victoria yang semakin menghampirinya supaya pergi jauh kerana dia tahu dirinya sudah menghidap penyakit dan tidak mahu menjangkiti Victoria. Sementara itu, datuk bandar memberitahu bahawa gabenor yang prihatin telah memerintahkan agar semua pertemuan umum dan aktiviti hiburan di tempat awam dilarang dengan serta-merta. Gabenor juga mengarahkan datuk bandar supaya mendapatkan nasihat perubatan yang terbaik kerana warga kota perlu diyakinkan kemungkinan penyebaran wabak ini tidak mampu dibendung lagi. Langkah gabenor dalam drama ini agak berbeza dengan sesetengah pemimpin dunia yang tidak mempercayai sains, meskipun negara mereka dilanda teruk oleh pandemik COVID-19.

Sebagai pemakluman kepada orang ramai demi mengelak daripada dijangkiti, maka “semua rumah yang dijangkiti akan diberikan tanda di pintu depannya dengan tanda wabak, iaitu sebuah lakaran bintang berwarna hitam dan di atasnya ditulis: ‘Kita semua bersaudara’. Bintang ini akan tetap berada di tempatnya sehinggalah rumah tersebut selamat dan dibuka semula. Pelanggaran peraturan ini akan dikenakan hukuman yang keras.” Namun begitu, sebilangan warga kota tetap membantah perintah itu. Mereka mengatakan, para penguasa pernah berjanji akan melindungi mereka, namun kini mereka dikurung untuk mati sendirian.

Peraturan berkurung tetap diperkenalkan. Semua lampu harus dimatikan tepat pada pukul 9.00 malam. Tidak ada seorang pun yang diizinkan untuk berada di tempat awam selepas jam 9.00, atau meninggalkan rumah tanpa izin rasmi dengan borang, yang hanya akan disahkan bagi kes yang sangat khusus dan sudah dipertimbangkan dengan teliti oleh pihak berkuasa. Pelanggaran peraturan ini akan dikenakan hukuman yang keras. Peraturan yang diperkenalkan ini mengingatkan kita di Malaysia, akan penguatkuasaan Perintah Kawalan Pergerakan (PKP) selama beberapa bulan: orang ramai tidak dibenarkan keluar rumah dan meninggalkan kawasan atau daerah kediaman mereka sesuka hati.

Untuk memastikan warga kota Cadiz memperoleh keperluan asas yang cukup sewaktu perintah darurat, maka diumumkan, “bahan makanan daripada tumbuh-tumbuhan harus digunakan untuk melayan permintaan masyarakat, yakni makanan tersebut akan dibahagi sama rata untuk semua yang terbukti patuh pada tatanan sosial baharu.” Dengan kata lain, orang yang mengingkari tatanan sosial baharu – atau “norma baharu” dalam pengertian sekarang – tidak boleh menikmati kemudahan yang disediakan oleh pihak berkuasa. Mana-mana pihak berkuasa perlu menunjukkan ketegasan dalam pelaksanaan peraturan demi membendung wabak merebak. Mereka perlu bertindak seperti penguasa dalam Leviathan Thomas Hobbes.

Dalam drama ini (juga seperti dalam The Plague), Albert Camus menunjukkan langkah yang diambil oleh pihak berkuasa untuk membendung penularan wabak, iaitu dengan menutup pintu gerbang secara beransur-ansur. Langkah ini menyebabkan sesetengah warga kota berura-ura untuk meninggalkan kota itu melalui pintu gerbang yang masih dibuka. “Kita adalah anak-anak laut. Pergi! Pergi! Laut memanggil-manggil kita ke tempat-tempat menyenangkan tanpa tembok-tembok atau gerbang-gerbang, ke pantai yang pastinya masih perawan, sedingin bibir perawan, dan tempat mata kita silau memandang ke laut. Mari pergi untuk bertemu angin. Pergi! Pergi ke laut! Ke gelombang-gelombang yang tidak terkongkong, ke air yang jernih dan bersih, angin kebebasan yang bercahaya.” Memang jelas, orang ramai menjadi tidak keruan apabila kota mereka ditutup dan terpaksa berkurung. Hal yang sedemikian juga berlaku ketika penguatkuasaan PKP yang diumumkan pada 16 Mac 2020: orang ramai berasak-asak cuba meninggalkan kota kediaman mereka untuk pulang ke kampung halaman masing-masing.

Bagi penduduk kota itu, laut akan menyelamatkan mereka. Apa pedulinya laut dengan perang dan wabak? Para penguasa datang dan pergi, tetapi laut tetap laut. Laut bertahan, malah berapa banyak penguasa yang ditelan oleh laut! Pemujaan warga kota Cadiz terhadap laut seakan-akan suatu perbuatan “eskapisme”. Mereka seakan-akan lari daripada hakikat bahawa kota mereka sedang dilanda wabak. Mereka cuba lari daripada keadaan sekeliling yang penuh dengan kepanikan, penghinaan dan pendirian pengecut, sebelum pintu-pintu gerbang ditutup. Mereka mahu lari ke laut yang bercahaya, dengan pemandangan permukaan birunya yang luas dan dibelai angin.

Penguburan mangsa wabak yang dibuat dengan segera juga timbul dalam The State of Siege. Pada mulanya, upacara penguburan mengikut tradisi agama dilakukan secara sederhana, namun makin lama kemudian, upacara ditiadakan. “Berjaga-jaga, memenuhi upacara keagamaan tidak lagi dibenarkan, sehingga mereka yang meninggal waktu petang akan terbaring sendirian; dan mereka yang meninggal waktu siang, tanpa menunggu, segera dikuburkan.”

Bagi kaum keluarga pula, meskipun mereka diberitahu, mereka sendiri dimasukkan ke pusat kuarantin. Pada mulanya, mereka berasa tersinggung kerana anggota keluarga mereka yang meninggal dunia dilayan sebegitu, namun akhirnya mereka juga akur akan hakikat kehidupan semasa epidemik. Jumlah kematian yang sangat tinggi dijelaskan melalui peti mayat yang semakin langka. Kain kapan dan petak lubang di tanah perkuburan juga bertambah kurang. Pengurusan mayat juga dilakukan “dengan cepat, yang tidak bernyawa dilemparkan terus ke dalam lubang … Dan lubang yang semakin lama digali semakin dalam itu, mayat-mayat tidak lagi dapat dibeza-bezakan antara satu sama lain. Namun begitu, tidak lama kemudian, harus digali tempat baharu dan dicari akal lain. Pegawai keselamatan mengeluarkan keputusan darurat untuk menarik hak milik perkuburan, sehingga mayat-mayat yang telah dikebumikan digali kembali, lalu sisa-sisanya dibawa ke tempat pembakaran.”

Huru-hara penguburan dan mayat makin mengancam keadaan. Seorang wanita menyuarakan kerisauannya yang berbaur ketakutan: “Itu! Lihat itu! Orang itu menyembunyikan mayat. Hal ini tidak boleh dibiarkan. Kita semua akan dijangkiti. Mengapa mereka tidak pergi menguburkannya?”

Wabak yang menimpa kota Cadiz juga bukanlah sesuatu fenomena yang tidak pernah berlaku sebelumnya. Warga kota Cadiz sendiri tahu tentang malapetaka wabak yang dahsyat dalam sejarah. Bagaimana selama “ribuan tahun wabak telah menaburi ladang-ladang dan kota-kota mereka dengan mayat-mayat. Korban wabak telah menyuburkan pasir-pasir di Libya dan Etiopia menjadi hitam, daratan Parsi masih subur dengan keringat mangsa wabak. Kuil Athens dengan api pemurnian, menyala di pantai-pantainya dengan ribuan longgokan kayu api pemakaman, dan wabak menaburi lautan Yunani dengan abu tebal sehingga warna biru laut berubah menjadi abu. Para dewa, bahkan para dewa yang malang memberontak melihat tindakan wabak. Kemudian, ketika kuil-kuil berubah menjadi katedral, pasukan wabak berkuda hitam mengisi tempat-tempat itu dengan massa yang meraung-raung. Selama bertahun-tahun sampai tidak terhingga, di lima benua, wabak membunuh tanpa henti, tanpa penyesalan.”

Seakan-akan suatu kelaziman sejak Wabak Athens, Wabak Besar London, wabak yang berlaku dalam dua karya Camus, dan kini, pandemik COVID-19, keterukan wabak ditunjukkan melalui jumlah kematian. Mayat bertimbun-timbun kerana pengebumian tidak diuruskan, atau upacara pengebumian hanya secara ala kadar. Perkuburan massa merupakan gambaran lazim setiap kali wabak melanda, termasuk COVID-19. Di Brazil, negara yang menduduki tempat ketiga tertinggi di dunia selepas Amerika Syarikat dan Rusia, dilaporkan beratus-ratus kubur massa digali kerana negara itu mencatatkan 21 116 kes kematian akibat virus korona pada 22 Mei. Di Sao Paulo, antara kota Brazil yang dilanda dengan teruk, video aerial menunjukkan deretan plot terbuka di Perkuburan Formosa, setiap satunya perlu tergesa-gesa untuk memenuhi permintaan penguburan.

Wilayah yang paling banyak penduduk di Afrika Selatan, termasuk kota Johannesburg dan Pretoria, menyiapkan kira-kira 1.5 tapak perkuburan untuk kemungkinan perkuburan massa kerana kes virus corona di negara itu mula meningkat. Seperti pada 16 Julai, Afrika Selatan menduduki tangga ketujuh tertinggi di dunia dari segi bilangan kes yang disahkan, iaitu 311 049 kes, dengan 4453 kes kematian. Pada 4 Julai, CGTN melaporkan bahawa pihak berkuasa tempatan menggali kubur besar-besaran di perkuburan di seluruh Bolivia untuk menerima gelombang baharu mangsa COVID-19. Ketika itu, Bolivia mencatatkan 35 500 kes virus dan 1200 kes kematian. Meskipun jumlah itu rendah jika dibandingkan dengan negara jirannya, Peru, Chile, dan Brazil, kes baharu terus meningkat dalam beberapa minggu terakhir, membebankan sistem penjagaan kesihatan yang rapuh di sesetengah kawasan negara itu.

Sementara itu, National Geographic keluaran Ogos 2020 menegaskan bagaimana pandemik telah mengubah kita dengan menunjukkan gambar mayat yang disyaki mangsa COVID-19 terbaring di sebuah hospital di Indonesia. Selepas pesakit itu meninggal dunia, jururawat membalut mayat dalam lapisan plastik dan menggunakan penyahjangkitan untuk mencegah merebaknya virus. Majalah itu juga menunjukkan mayat warga asing yang meninggal ketika pandemik COVID-19 disimpan di dalam rumah mayat di Milan sehingga mayat itu boleh dikirimkan ke negara si mati. Rumah mayat di wilayah Lombardy, Itali pula penuh dengan mayat sehingga menyebabkan mayat perlu dihantar ke wilayah lain untuk pembakaran. Pihak berkuasa Itali melarang upacara pengebumian di seluruh negara, memaksa kaum keluarga berkabung sahaja di rumah.

Seram wabak dalam The State of Siege menjadi lumrah dunia sekarang. Apabila wabak semakin mengganas, hanya sebuah pintu gerbang sahaja yang belum ditutup. Penduduk kota Cadiz bercadang untuk keluar meninggalkan kota itu. Melalui panduan suara, kedengaran “Wabak bergerak lebih cepat daripada kita. Wabak membenci laut dan angin, memisahkan kita dari laut. Di luar sana, malam-malam masih tenang, bintang-bintang meluncur di atas puncak-puncak tiang kapal, bayangnya memantul di laut biru. Apa yang dicari oleh wabak di kota ini? Wabak ingin mencengkeram kita, kerana wabak mencintai kita menurut caranya. Wabak menginginkan kita bahagia, bukan menurut cara kita, tetapi menurut caranya.”

Untuk membendung penularan melalui udara (kerana percakapan membawa jangkitan), maka penduduk Cadiz dikehendaki untuk memakai “pelitup muka”. Seperti yang diumumkan oleh petugas, “kalian semua diperintahkan untuk menyumpal mulut dengan kain lap yang sudah direndam dengan cuka. Hal ini bukan hanya akan melindungi kalian daripada penyakit itu, juga mengajarkan kebijaksanaan dan seni berdiam.”

Selain hakikat jangkitan yang menyeramkan, drama ini turut menampilkan keseraman kuasa yang menuju pada peringkat autoritarian. Sebalik cara yang keras dan perlu patuh arahan pihak penguasa, timbul kritikan terhadap cengkaman kuasa, lalu kita menyoal hal kemanusiaan yang makin menipis dalam keadaan serba menurut dan huru-hara kematian massa dan jangkitan yang terus-menerus merebak. Berbanding dengan novel Camus, naskhah drama ini agak nipis dan kurang mendapat perhatian. Para penulis dan pembaca lebih berminat membaca, merujuk dan meninjau semula The Plague yang dianggap sebagai karya agung Albert Camus daripada karya drama ini. Namun begitu, melalui drama The State of Siege, kita tetap juga dapat memahami penularan wabak marabahaya, akibatnya, seram yang dibawanya, dan kemungkinan cara kita menghadapinya ketika musibahnya menghampiri kita.

Nota: Terjemahan petikan The State of Siege oleh penulis dalam makalah ini mengguna pakai teks terjemahan dari Indonesia, Sampar (Mata Angin, 2001) sebagai rujukan.

Zulkifli Salleh ialah mantan Pengarah Penerbitan Dewan Bahasa dan Pustaka (DBP), selain pernah menjawat tugas sebagai Ketua Bahagian Ensiklopedia, Ketua Editor Buku Sastera dan Ketua Editor Majalah di DBP. Antara hasil karyanya termasuk Idea-idea Besar Ekonomi Politik Dunia (DBP, 2019) dan Krisis Tidak Berhujung (DBP, 2018).


Tentang (Peri)Bahasa, Kritikan dan Bermain

Untuk mendapatkan maklumat terkini, ikuti kami melalui Telegram

Jack Malik memberikan pandangan balas terhadap tulisan Salman Sulaiman tentang pengertian bahasa dan kritikan, serta pentingnya memahami permainan kata dan bahasa.

Ungkapan “Kerja tanpa libur buat jiwa jadi lebur” ialah terjemahan bukan rasmi (oleh Anas Affandi dari Twitter) yang paling saya suka untuk peribahasa Inggeris “All work and no play makes Jack a dull boy”. Lebih anggun dan molek daripada yang ada dalam kepala saya, iaitu “Kerja tanpa waktu main jadikan Awang penat dan bosan.”

Ungkapan dalam bahasa sumbernya amat menarik. Bahasa bagi saya boleh menceritakan banyak hal tentang pandangan alam dan citra bangsanya. Lihat perbezaan “kill two birds with one stone” dengan “sambil menyelam minum air”. Kedua-dua ungkapan itu mempunyai maksud yang sama tetapi pendekatannya secara radikal berlainan: satu berunsur keganasan manakala satu lagi berbilang tugas. Dan, perkara yang lebih menarik, “all work and no play makes Jack a dull boy” mempunyai unsur yang agak asing dalam pandangan alam dunia Melayu, iaitu kebosanan. Belum lagi saya jumpa peribahasa atau simpulan bahasa Melayu yang mempunyai kaitan atau maksud dengan bosan.

Unsur bermain pula bukanlah unsur yang asing dalam sudut pandang dunia Melayu. Ada yang berkonotasi negatif, seperti “main kayu tiga”. Ada pula yang didaktik, seperti “main air basah”, “main api letur” dan “main pisau luka”.

Bagaimana pula dengan unsur “bermain” dalam dunia persajakan dan sastera?

Beberapa minggu yang lepas, sebuah esei oleh saudara Salman Sulaiman tersiar berjudul “Profesionalisme Pengkritik dan Keterbukaan Penyair” di laman sesawang Jendela DBP. Tulisannya menyentuh banyak perkara tentang dunia kritikan dan penulisan.

Secara umumnya, saya bersetuju dengan saudara Salman Sulaiman. Saya mendengarnya. Ringkasnya, faham: pengkarya perlu lurutkan sedikit helaian-helaian skeptisme-defensif mereka, cukup untuk mampu bersikap terbuka, tidak mudah terasa dan boleh mengambil beberapa langkah ke belakang untuk melihat gambaran yang lebih luas. Jika sebelum ini, dia mungkin terlalu dekat dengan karyanya ataupun dia perlu mengambil beberapa langkah ke hadapan untuk melihat gambaran yang lebih teliti jika sebelum ini dia berdiri terlalu jauh.

Saya juga menyambut baik pandangan saudara Salman mengenai “ilmu kesedaran”, yang saya fahamkan sebagai kepekaan seseorang pengkarya tentang keberadaan diri dan persekitarannya. Paling utama, kepekaan inilah yang perlu ada bagi memahami dinamik kuasa yang dimiliki oleh setiap individu; bagaimana “kuasa” atau pengaruh seseorang mampu memberikan kesan terhadap diri dan persekitarannya. Dinamik kuasa antara pengkarya dengan masyarakat umum merupakan sesuatu perkara yang pengkarya serta pengkritik perlu ambil kira apabila ingin menghasilkan atau mengkritik sesebuah karya. Isu yang melibatkan gender, mobiliti sosial, ras dan latar belakang budaya, sebagai contohnya, jika tiada kepekaan dan empati, hanya akan menganiayai subjeknya. Soal kemiskinan, antaranya, memerlukan pengkarya untuk berhati-hati agar tidak mengolahnya menjadi sesuatu yang romantik, walaupun niatnya adalah untuk mengangkat atau menggunakannya sebagai alat susastera.

Selain keterbukaan dan kepekaan pengkarya akan keberadaan dirinya, saudara Salman turut merumuskan tajuk eseinya “juga perlu diterbalikkan”, iaitu pengkritik turut perlu bersikap terbuka. Saya menerima pendapat ini dengan baik sekali. Saya juga berpendapat, pengkritik haruslah melengkapkan diri mereka dengan pengetahuan yang luas, lebih-lebih lagi jika kritikan yang dihasilkan itu bersandarkan teori. Dan, jika tidak menggunakan teori sekali pun, haruslah kritikan yang dihasilkan itu secara tuntasnya meneliti segala pemboleh ubah yang hadir bersama-sama dengan karya dan pengkaryanya—latar belakang dan persekitaran, sekolah pemikiran, identiti dan kedudukan politikalnya, puitikanya, malah termasuk perkara-perkara banal seperti kerja-kerja sehariannya—perlu dipertimbangkan untuk membina kritikan yang mantap. Suatu penganiayaan seseorang pengkritik boleh lakukan ialah, mengkritik apa-apa yang dia tidak fahami sepenuhnya, atau lebih jahat, tidak ingin memahaminya. Keobjektifan seseorang pengkritik tidak bermaksud ketidakfahamannya melarang untuk langsung tidak memberikan sebarang hujah. Perkara yang cuba saya sampaikan ialah, sebaik-baiknya dia harus mencari setitik dua kekuatan-kekurangan. Kritikan yang berat sebelah hanyalah penyembelihan atau lebih jelik, pemujaan.

Demikian, tibalah saya berpisah daripada jalan pemikiran saudara Salman. Dalam esei beliau yang sama, saudara Salman meminta para pengkarya untuk menulis “bukan sekadar untuk bermain-main”. Sedikit sebanyak saya merasakan penyataan ini berbaur retorikal. Mungkin, hal ini kembali pada persoalan di atas mengenai ilmu kesedaran dan keberadaan diri. Memberi faedah kesangsian kepada saudara Salman, saya memahami dari mana beliau datang. Sebagai seorang pengkarya, saya juga menitikberatkan kraf. Kolektif seniman yang merupakan sebahagian daripada diri saya, Projek Rabak, turut mengajar saya betapa pentingnya kraf dan penghasilannya; bagaimana ia mempengaruhi keberadaan pengkaryanya. Kraflah yang akan membawa pengkarya ke dalam ruang wacana dan perbincangan. Kraflah yang akan membentuk sebahagian jati diri seseorang pengkarya.

Walau bagaimanapun, kraf bukanlah Rukun Sepuluh atau Surat Pengisytiharan yang tertulis di atas sebongkah batu. Kraf juga bukan kerja tanpa liburan semata. Bukan matlamat keabadian mahupun main-main tanpa penghujung. “Yang fana adalah waktu. Kita abadi” tulis Allahyarham Sapardi Djoko Damono. Kraf ialah Pengkaryanya dan Pengkarya ialah Krafnya. Jadi, usahlah terlalu risaukan tentang tulisan (sajak) kita abadi atau cuma ingin bermain. Jika Pak Sapardi menyatakan “kita abadi”, maka begitulah untuk kraf kita.

Menyentuh sedikit lagi tentang permainan dan bermain, hal ini mengingatkan saya pada kredo Abdul Ghafar Ibrahim dalam bukunya, Yang Yang (1986). Antara prakata terpenting yang pernah ditulis dalam persajakan Malaysia, Abdul Ghafar Ibrahim bukan sahaja membebaskan pemuisi daripada perangkap ideologi dan retorik, malah memberikan agensi pada sajak dan kraf(nya). Apabila Abdul Ghafar inginkan sajak “melontar, bersilat, berenang, berterbangan, berlari, bertepuk tampar, berdoa, beratib, berzanji, berkasidah, bernasyid”, beliau telah menyatakan kebebasan sajak bukanlah kebebasan semberono, tetapi kebebasan yang tidak melemaskan sajak dan sastera; tidak membebani mereka dengan hal-hal tidak sepatutnya. Dalam erti kata lain, Abdul Ghafar membenarkan dirinya dan lanjutan dirinya, iaitu sajak dan krafnya, bermain tanpa bagasi lebihan serta kerunsingan yang tidak penting.

Bagi Abdul Ghafar—bentuk, ungkapan, gerak laku, rasa fikir dan persembahan ialah permainan sajak dan dirinya. Dan, bukankah bermain itu sendiri mempunyai pelbagai cara dan makna dan pekerjaan? “Bahasa sajak tidak terhad kepada bahasa tulisan. Tulisan sajak boleh dipelbagaikan pengertiannya” kata Abdul Ghafar. Demikian, tafsiran makna “keabadian” dan “permainan” juga mempunyai sesarwajagat saujana sudut pandangan, setiapnya berbeza mengikut perspektif seseorang. Maka, memberi faedah kesangsian sekali lagi kepada saudara Salman, saya mendengari maksud beliau: kerja yang melibatkan kraf adalah sesuatu pekerjaan yang serius. Tetapi, pada masa yang sama, jika diizinkan untuk menambah, usahlah kita mengambil diri kita terlampau serius.

Permainan dan bermain tidak seharusnya dilihat sebagai sesuatu yang cetek. Bermain juga tidak semestinya untuk anak-anak yang tidak tahu apakah itu keabadian dan hanya ingin bersuka ria semata-mata. Bermain tiada had umur. Catur dan dam ialah permainan. Kejar-mengejar juga boleh menjadi satu cara bermain. Kata-kata dan Bahasa, mainan pemuisi. Dan sesudah kita habis bermain, harapnya segala kerja yang bakal dihadapi lagi, tidak akan meleburkan jiwa kita dengan kepenatan, kebosanan, ataupun kekosongan.

Jack Malik merupakan seorang penyajak dari Ipoh. Karyanya pernah tersiar dalam Mekong Review, Dewan Sastera, Selangorkini, dan halaman Tukang Puisi. Jack juga sebahagian daripada kolektif seniman Projek Rabak. Beliau mempunyai dua kumpulan puisi, iaitu Wannabe Sasau dan Sajakjakja(c)k. Jack juga merupakan salah seorang penerima anugerah Hadiah Sastera Selangor 2020 bagi kategori sajak eceran.


“Suara dari Lembah Gaza“ Ringankan Derita Palestin

Untuk mendapatkan maklumat terkini, ikuti kami melalui Telegram

Kuala Lumpur – Dewan Bahasa dan Pustaka (DBP), hari ini menerusi hantaran Facebook rasminya Dewan Bahasa dan Pustaka Malaysia memaklumkan bahawa  DBP akan menganjurkan program “Baca Puisi: Suara dari Lembah Gaza“ yang akan diadakan pada 25 Julai 2021, pukul 11.00 pagi yang disiarkan menerusi Studio Siaran Langsung Media Sosial DBP.

Program yang akan dirasmikan oleh Prof. Datuk Seri Dr. Awang Sariyan, Pengerusi Lembaga Pengelola DBP ini merupakan satu daripada 10 program yang diatur oleh DBP di bawah program “Suara dari Lembah Gaza” atau ringkasnya SDLG yang dijadualkan akan dilaksanakan bermula pada 25 hingga 31 Julai 2021 menerusi saluran yang sama.

SDLG merupakan program yang dirancang khas oleh DBP bagi tujuan pengumpulan dana untuk disalurkan kepada Palestin melalui tabung Musa’adah Palestin melalui kerjasama strategik dengan Jabatan Kemajuan Islam Malaysia (JAKIM). Dalam merealisasikan hasrat ini juga, DBP turut bekerjasama dengan pelbagai pihak sama ada sektor awam dan juga sektor swasta.

Program yang akan berlangsung sepanjang tujuh hari ini adalah seperti yang berikut:

Ayuh, sama-sama kita saksikan kehebatan para pendeklamasi dalam menyuarakan rasa isi hati atas penderitaan rakyat Palestin dan sama-sama kita menghayati wacana yang diadakan.


Bicara Pantun Merentas Zaman

Permatang Pauh, Pulau Pinang – Bicara Pantun Merentas Zaman Bersempena dengan Dekad Bahasa Kebangsaan (DBK) 2022 Peringkat Negeri Pulau Pinang telah berlangsung  pada hari ini di Dewan Seminar, Universiti Teknologi MARA Cawangan Pulau Pinang, yang dianjurkan oleh Dewan Bahasa dan Pustaka Wilayah Utara (DBPWU) dengan kerjasama Universiti Teknologi MARA (UiTM) Cawangan Pulau Pinang.  Para peserta program ini terdiri daripada pelajar UiTM Cawangan Pulau Pinang dan Sekolah Menengah Sains, Kepala Batas, Pulau Pinang serta tetamu undangan.

Menerusi program ini, YBhg. Dato’ Dr. Sohaimi Abdul Aziz bertindak sebagai moderator, manakala Puan Noorazah Mohamed Noah dan Puan Noraila M. Noor telah diundang sebagai panel bagi membicarakan tentang penciptaan pantun dan mengulas tentang pembelajaran pantun di sekolah serta usaha menarik minat generasi muda mencipta pantun.

Dalam program tersebut, peserta turut didedahkan dengan asal usul pantun, definisi pantun, jenis pantun, persediaan menulis pantun, asas penulisan dan komponen pantun seperti tema dan persoalan, pembayang dan maksud, rima, bilangan patah perkataan dan bilangan suku kata dalam sebaris.

Menurut Dato’  Dr. Sohaimi Abdul Aziz, pantun merupakan puisi tradisional Melayu yang wujud sejak zaman masyarakat Melayu dahulu dan sangat tinggi nilainya serta mempunyai keterikatan antara pembayang dengan maksudnya dan diiktiraf oleh UNESCO sebagai warisan dunia yang tidak setara.

Puan Noraila M. Noor pula menjelaskan bahawa dalam penciptaan pantun, satu baris pantun perlu mengandungi empat patah perkataan dan diikuti oleh setiap baris yang mengandungi lapan hingga 12 suku kata. Yang paling penting, rima pantun perlu berakhir dengan a,b,a,b.

Sementara itu, menurut Puan Noorazah, pantun dapat memupuk dan menanam rasa cinta dalam diri seseorang dan akhirnya akan melahirkan insan yang berakhlak. Beliau juga menyentuh kaedah menghasilkan pantun yang baik dan bermutu untuk meninggalkan kesan emosi yang tinggi. Sesebuah pantun perlu ditulis dengan perasaan dan dicipta melalui pengalaman yang dialami sendiri atau sumber inspirasi daripada bahan bacaan. Pencipta pantun perlu menggandingkan unsur alam apabila mencipta pantun.

Bual bicara program tersebut diakhiri dengan sesi soal jawab dengan beberapa soalan telah diajukan oleh para peserta. Persoalan yang diberikan oleh para peserta ini menggambarkan minat mereka untuk mendalami dunia pantun dan mempelajari bidang sastera walaupun kebanyakan peserta dalam aliran Sains, Kejuruteraan dan Pelancongan. Semua peserta turut diberi peluang mencipta pantun yang baik dalam program tersebut.

Dalam majlis tersebut, ucapan alu-aluan disampaikan oleh Encik E Pian a/l Pro Poul, Timbalan Pengarah DBPWU, yang mewakili Pengarah DBPWU dan diikuti oleh ucapan perasmian penutupan yang disempurnakan oleh YBrs. Prof. Madya. Ir. Dr. Haji Ahmad Rashidy Razali, Rektor UiTM Cawangan Pulau Pinang.

Program Bicara Pantun Merentas Zaman yang bersempena dengan Dekad Bahasa Kebangsaan (DBK) 2022 Peringkat Negeri Pulau Pinang ini diharapkan dapat menanam sikap cinta akan warisan bangsa dan memelihara kesenian dalam kalangan generasi muda dan masyarakat serta dapat melahirkan pencipta dan pemantun yang berkualiti.


Suara dari Lembah Gaza

Kuala Lumpur – Program Baca Puisi: Suara dari Lembah Gaza bersiaran melalui Studio Siaran Langsung Media Sosial Dewan Bahasa dan Pustaka (DBP) pada 25 Julai 2021 (Ahad), pukul 11.00 pagi. Program Baca Puisi menampilkan seramai 22 orang pendeklamasi termasuklah Profesor Datuk Seri Dr. Awang Sariyan, Sasterawan Negara (SN) Dato’ Anwar Ridhwan, SN Datuk Dr. Siti Zainon Ismail, Profesor Datuk Dr. Mohamed Hatta Shaharom, Dr. Lim Swee Tin dan pendeklamasi yang lain. Program Baca Puisi diadakan sebagai tanda kesepakatan rakyat Malaysia, terutamanya para pendeklamasi, dalam usaha meringankan penderitaan rakyat Palestin. Selain itu, program ini juga diadakan untuk kutipan Tabung Musa’adah Palestin oleh pihak Jabatan Kemajuan Islam Malaysia (JAKIM).

Program dimulakan dengan ucapan perasmian oleh YBhg. Profesor Datuk Seri Dr. Awang Sariyan dan deklamasi puisi oleh beliau yang bertajuk “Mendukung Perjuangan Bersama”. Beliau menyatakan bahawa program seumpama ini walaupun tampak kecil tetapi tetap bermakna kerana sokongan antara kita terhadap keadilan dan kebenaran sejagat khususnya dalam konteks perjuangan di Palestin. Program dijangka dapat meningkatkan perpaduan dan rasa kebersamaan kita, walaupun kita tidak dapat berada di medan juang di sana tetapi sekurang-kurangnya kebersamaan kita dari segi perasaan, semangat dan kesediaan kita untuk memberikan bantuan dalam apa jua bentuk yang mungkin.

Ada tiga segmen pada program ini, iaitu segmen pendeklamasi A: SN Dato’ Dr. Anwar Ridhwan – “Melawan”, Dr. Lim Swee Tin – “Siapakah yang Mendengarku”, Profesor Dr. Mohamed Hatta Shaharom – “Palestina”, Ahmad Sukri Abdullah – “Kencana Lara di Bumi Palestin”, Norazimah Abu Bakar – “Biar Seribu Durja Menerpa Jiwa” dan Dr. Raja Rajeswari Seetha Raman – “Monolog Buana Palestin”.

Segmen pendeklamasi B ialah: SN Dr. Siti Zainon Ismail – “Sajak Rindu Bumi Al-Anbiyaa’”, Amiruddin Md. Ali Hanafiah – “Suara”, Dr. Rosmani Omar – “Bunga Takafur Buat Palestin”, Suwanlerd Pro Poul – “Sajak untuk Palestin”, Fauziah Ismail – “Palestina” dan A. Hamid Halim – “Api Zionis”

Segmen C pendeklamasi C adalah: Amaruszati Noor Rahim – “Terbanglah Burung-burung Hijau Jadilah Ababil”, Yeo Hock Lim (Harlym Yeo) – “Usah Kita Sekadar Menangis”, Ahmad Shafiee Mohd Apendai – “Thaurah Palestin”, Haji Ismail Supandi – “Kepedihan Gaza”, Haji Mat Nordin Mat Salleh – “Rintihan Palestin” dan Rasdi Daud – “Segenggam Tanah di Peta Peradaban”.

Selain itu, penampilan istimewa Aris Ariwatan – “Tetamu Senja”, Siso – “Balada Gadis Kecil” dan Dr. Shafa’atussara Silahudin – “Syair Derita Palestin”. Sama-sama kita membantu rakyat Palestin.

Program Baca Puisi ini boleh ditonton di sini.


Untuk mendapatkan maklumat terkini, ikuti kami melalui Telegram

Kota Kinabalu – Program Suara dari Lembah Gaza Sabah dan Wilayah Persekutuan Labuan (WP Labuan) berlangsung pada 26 Julai 2021, pukul 9.00 malam di studio siaran langsung media sosial Dewan Bahasa dan Pustaka (DBP).

Program ini dirasmikan oleh YB Datuk Haji Mohd. Arifin Mohd. Arif, Menteri Tugas-tugas Khas yang mewakili YAB Datuk Seri Panglima Haji Hajiji Haji Noor, Ketua Menteri Sabah.

Program ini merupakan program yang mempersembahkan bacaan puisi, syair, lagu etnik dan lagu puisi oleh 13 orang peserta yang terdiri daripada pendeklamasi dan penyanyi hebat dari Sabah dan WP Labuan bersempena dengan kutipan Tabung Kemanusiaan Palestin anjuran DBP.

YB Datuk Haji Mohd. Arifin Mohd. Arif menyampaikan ucapan alu-aluan mewakili Ketua Menteri Sabah. Dalam ucapannya, beliau mengecam tindakan rejim Zionis yang menyerang bumi Palestin dan menyifatkan perbuatan Zionis itu sebagai jenayah perang yang tidak pernah habis.

Beliau juga turut menyeru agar perjuangan ini perlu berterusan dan bukan hanya perjuangan yang bermusim. Selain itu, beliau mengajak rakyat Sabah bersama-sama menyumbang kepada rakyat Palestin bagi membantu dalam pembangunan insfrastruktur yang telah musnah akibat serangan rejim Zionis.

Mohd. Arifin mengakhiri ucapannya dengan mendeklamasikan puisi bertajuk “Gaza itu Kita” karya beliau sendiri.

Sebelum itu, Puan Aminah Awang Basar yang merupakan Pengarah DBP Cawangan Sabah memberikan ucapan ringkas dan turut mendeklamasikan sebuah puisi karya Siti Zaleha M. Hashim berjudul “Anak-anak Perang”.

Peserta lain yang bersama-sama mendeklamasikan puisi dalam program ini adalah seperti berikut:


Bukit Mertajam – Baca Puisi Suara Kedamaian Peringkat Wilayah Utara yang juga merupakan program ketiga di bawah SDLG, iaitu Suara dari Lembah Gaza disiarkan pada hari ini, 27 Julai 2021 (Selasa), pukul 8.00 malam menerusi Studio Siaran Langsung Media Sosial Dewan Bahasa dan Pustaka (DBP).

Program ini diadakan oleh DBP dengan kerjasama Jabatan Kemajuan Islam Malaysia (JAKIM) yang bertujuan untuk mendapatkan sumbangan dana bagi meringankan penderitaan rakyat Palestin melalui Tabung Musa’adah COVID-19 JAKIM-YWM (Yayasan Waqaf Malaysia).

Terdapat tiga segmen yang disusun dalam program ini yang membariskan pendeklamasi hebat dari zon utara yang mencakupi Kedah, Perlis, Pulau Pinang dan juga Perak.

Segmen pertama dimulai dengan deklamasi puisi oleh Che Nu Alinar Mohamed – Lembaga Pembangun Sastera (LEPAS) Perak dengan puisi bertajuk “Kota yang Luka”, karya Mohilis.

Kemudian menampilkan pula Zaheera Ibrahim – Persatuan Penulis Negeri Pulau Pinang (2PNP) yang mendeklamasikan puisi bertajuk “Palestin Jangan Menangis Lagi“ karya beliau sendiri.

Puisi seterusnya dideklamasikan oleh Mawarni Ibrahim – Angkatan Sasterawan Nasional (ASASI) Kedah dengan puisi bertajuk “Badai Impian”, karya Mawarni Ibrahim.

Segmen kedua pula dimulai dengan pendeklamator, Dr. Saravanan a/l Veeramutu – Universiti Sains Malaysia (USM) yang mendeklamasikan puisi bertajuk “Mendepani Sang Andeka” dan diikuti pula dengan deklamasi puisi oleh Kumpulan 3P – Perlis  dengan puisi bertajuk “Pelangi Bahagia”.

Segmen ketiga yang merupakan segmen terakhir, dimulai dengan deklmasi puisi oleh Dr. Boon Jong Fook yang mendeklamasikan puisinya menerusi lagu berjudul Gaza Melara.

Program ini diteruskan lagi dengan deklamasi puisi oleh Syahidatul Munirah Badrul Munir yang mendeklamasikan puisi bertajuk “Ba Ta Ada Tawa di Hujung Gaza”, karya Tuah Sujana, dan puisi yang menjadi penutup program ini ialah “Janji Pejuang“ yang dideklamasikan oleh Saiful Ghazali – MRSM Perlis, karya nukilannya sendiri.

Untuk menonton keseluruhan program boleh klik  di sini.


Pemenang Hadiah Nobel antara 13 Novel Disenarai Panjang Hadiah Booker 2021

Untuk mendapatkan maklumat terkini, ikuti kami melalui Telegram

London – Novel pemenang Hadiah Nobel Kesusasteraan 2017, Kazuo Ishiguro bakal bersaing dengan 12 lagi karya yang disenarai panjang dalam Hadiah Booker 2021.

Pengarang British kelahiran Jepun yang sebelum ini memenangi Hadiah Booker 1989 dengan The Remains of the Day, kali ini mempertaruhkan novel terbaharunya, Klara and the Sun.

Selain Ishiguro, bekas pemenang Hadiah Booker yang disenaraikan ialah pengarang Amerika Syarikat, Richard Powers, dengan novelnya, Bewilderment. Powers memenangi hadiah edisi 2018 lewat The Overstory.

Karya kedua-dua pengarang itu bakal diadili bersama-sama dengan novel A Passage North oleh Anuk Arudpragasam; Second Place (Rachel Cusk); The Promise (Damon Galgut); The Sweetness of Water (Nathan Harris); An Island (Karen Jennings); A Town Called Solace (Mary Lawson); No One is Talking About This (Patricia Lockwood); The Fortune Men (Nadifa Mohamed); China Room (Sunjeev Sahota); Great Circle (Maggie Shipstead); dan Light Perpetual (Francis Spufford).

Pemenang bakal membawa pulang hadiah wang bernilai £50,000 (RM292 000), tetapi nilai itu jauh lebih kecil daripada sorotan dan tumpuan yang bakal diberikan oleh khalayak pembaca antarabangsa, termasuk meningkatkan serta melambungkan jualan naskhah di seluruh dunia.

Buku yang dicalonkan dalam hadiah ini bakal diadili panel juri yang diketuai oleh sejarawan Maya Jasanoff; dan dianggotai oleh pengarang dan editor, Horatia Harrod; pelakon yang terkenal dengan filem Ronin dan The Truman Show, Natascha McElhone; novelis yang pernah dua kali disenarai pendek dalam Hadiah Booker, Prof. Chigozie Obioma; serta penulis dan mantan Biskop Besar, Rowan Williams.

Jasanoff berkata, elemen yang menyatukan semua novel yang disenarai panjang itu ialah kekuatan untuk menarik pembaca menyelami kisah yang unik dengan cara penuh seni dan suara tersendiri.

“Ramai dalam kalangan mereka yang mampu melihat cara manusia bergelut dengan masa lalu – sama ada melalui pengalaman peribadi yang sarat duka nestapa dan keterasingan dengan warisan sejarah kesan penghambaan, dasar aparteid dan perang saudara.

“Begitu juga ramai yang mencerakinkan hubungan keakraban yang diuji dengan tekanan sehingga dijadikan landasan untuk merenung idea kebebasan dan tanggungjawab atau apa-apa yang menjadikan kita sebagai manusia.

“Tentu yang paling ketara ketika melalui pandemik ini, wajar untuk dinyatakan semua buku ini memiliki suara penting dalam mengungkapkan sifat masyarakat daripada dunia kecil dan terasing hinggalah ruang maya yang luas tanpa sempadan,” katanya, seperti yang dipetik dalam kenyataan di laman web The Booker Prize.

Jasanoff menegaskan, membaca buku-buku itu ketika menjalani sekatan pergerakan menimbulkan perasaan hubungan kuat dengan karya berkenaan, sekali gus mencetuskan perasaan bersama dalam kalangan hakim.

“Meskipun kami tidak selalunya memberikan reaksi sama terhadap pilihan yang diambil oleh seseorang pengarang dalam karya itu, setiap buku yang disenaraikan ini mencetuskan perbincangan panjang buat kami, yang membawa kepada arah tuju tidak terjangka dan mencerahkan.

“Kami teruja untuk berkongsi senarai yang pastinya menarik perhatian selera pembaca dan kami berharap ia akan memacu lebih banyak perbincangan selepas pembaca menyelongkar karya-karya ini,” katannya.

Sementara itu, Pengarah Yayasan Hadiah Booker, Gaby Wood dalam kenyataan yang sama menokok pandangan bahawa senarai panjang hadiah itu beberapa tahun kebelakangan ini, menarik perhatian khalayak terhadap elemen baharu dalam novel, iaitu bereksperimen dengan bentuk, bermain dalam genre yang tidak pernah wujud dan pengarang baharu.

“Senarai tahun ini juga terserlah dengan kisah yang mengasyikkan dari sudut pandang geografi dan pengiktirafan pengarang yang berkarya dengan standard yang sangat tinggi selama bertahun-tahun.

“Sebahagiannya sudah pun menerima pelbagai anugerah seperti Hadiah Nobel, Pulitzer dan lain-lain. Dua daripada mereka adalah dalam kalangan penulis baharu tetapi ramai yang sudah pun berada dalam lingkaran Booker sebelum ini.

“Melihat semuanya disatukan dan mendengar suara mereka dalam buku-buku ini bermakna kita mengetahui sastera kekal berada di pena pengarang mampan serta kreatif,” katanya.

Pengarang yang dimaksudkan Wood itu sudah tentu selain Ishiguro dan Poers ialah Damon Galgut yang disenarai pendek melalui The Good Doctor pada tahun 2006 dan In a Strange Room (2010); Mary Lawson (disenarai panjang pada tahun 2006 lewat The Other Side of the Bridge); serta Sunjeev Sahota (disenarai pendek pada tahun 2015 dengan novel The Year of the Runaways).

Senarai panjang Hadiah Booker 2021 ini akan disaring dan diumumkan sebagai senarai pendek pada bulan September ini, manakala pemenang akan dinobatkan pada 3 November depan.

Senarai itu dipilih daripada 158 novel yang diterbitkan di United Kingdom dan Ireland antara 1 Oktober 2020 hingga 30 September 2021 tanpa mengira kewarganegaraan penulisnya, asalkan dalam bahasa Inggeris.


Puisi Kedamaian untuk Palestin Peringkat Wilayah Selatan

Untuk mendapatkan maklumat terkini, ikuti kami melalui Telegram

Johor Bahru – Program Suara dari Lembah Gaza: Gema Puisi Palestin beredar ke selatan Semenanjung Malaysia. Program baca puisi yang menjelajah setiap negeri dan wilayah tanah air ini merupakan program anjuran Dewan Bahasa dan Pustaka (DBP) Wilayah Selatan dengan kerjasama Jabatan Kemajuan Islam Malaysia (JAKIM) telah disiarkan secara langsung pada 28 Julai 2021 (Rabu), pukul 10.00 pagi menerusi Studio Siaran Langsung Media Sosial DBP.

Tujuan program ini diadakan adalah untuk mendapatkan sumbangan dana bagi meringankan penderitaan rakyat Palestin melalui Tabung Musa’adah COVID-19 JAKIM-YWM (Yayasan Waqaf Malaysia).

Program ini membariskan pendeklamasi-pendeklamasi hebat dari zon selatan, khususnya dari Melaka dan Johor. Program dimulai dengan pendeklamasi Muhammad Shahrin Haron dengan puisinya yang bertajuk “Saf Terakhir di Bumi Gaza”, karya MS Haron. Kemudian menampilkan pula Sasya Zainal dengan puisinya yang berjudul “Bunga Popi”, karya Usman Awang. Puisi seterusnya dideklamasikan oleh Rohaidah Yon dengan puisinya yang berjudul “Senandika Buatmu Gaza”, karya beliau sendiri.

Program ini diteruskan lagi dengan deklamasi puisi oleh Mohd. Ab. Malek Md. Shah dengan puisinya berjudul “Terima Kasih Duhai Tetanggaku Yang Terus Membisu”, karya beliau sendiri, Norliza Haji Md. Yamin dengan puisinya “Rejang Lelabi”, karya Norliza Haji Md. Yamin, Md. Kemudian Yusof Ali dengan puisinya berjudul “Di Manakah Nyali Kemanusiaan” karya Ria Asmira.

Program diteruskan dengan deklamasi puisi oleh Md. Muzaini Said dengan puisinya berjudul “Api Yang Menyala Di Hadapan Pintu Syurga” karya Damarzuhra. Kemudian menampilkan pula Zetty Natamulia Elias dengan puisinya berjudul “Syurgamu Palestin” karya Zaty Natamulia Elias, dan puisi yang menjadi penutup program ialah daripada Haji Ab. Rani Embi dengan puisinya berjudul “Gandum, Sebutir Peluru, Air Mata” karya A Rani Embi.

Program Suara dari Lembah Gaza: Gema Puisi Palestin boleh ditonton di sini.


Suara Kenyalang Bergema Demi Palestina

Kuching – Gema Kemanusiaan: Suara dari Lembah Gaza merupakan program anjuran Dewan Bahasa dan Pustaka (DBP) Cawangan Sarawak dengan kerjasama Angkatan Belia Islam Malaysia (Sarawak). Program disiarkan secara langsung pada 28 Julai 2021 (Rabu) pukul 9.00 malam menerusi Studio Siaran Langsung Media Sosial DBP. Program ini diadakan bagi mendapatkan sumbangan dana untuk meringankan penderitaan rakyat Palestin melalui Tabung Musa’adah COVID-19 JAKIM-YWM (Yayasan Waqaf Malaysia).

Atur cara keseluruhan program merupakan gabungan persembahan deklamasi dan lagu puisi berasaskan tema Suara dari Lembah Gaza. Deklamator yang terlibat ialah Zainal Abidin Suhaili (Abizai) – “Pulang Berkabung”, Sriwati Haji Labot – “Warkah Cinta Syaima” dan Khalid Husseine Tuah – “Kota yang Luka” karya Mohilis. Awang Kelana Awang Hassan pula menyampaikan Mantera Gaza, dan Mohamad Faizal Jamil mendendangkan Syair Rakis “Tragis Bumi Anbia“.

Kumpulan Lasykar Seni mempersembahkan dua lagu puisi, iaitu Panglima Jihad (A. Aziz Deraman) dan Janji Azali (Abdullah Azan Kadir). Sementara itu, Angkatan Belia Islam Malaysia (Sarawak) mempersembahkan Pantomim dan Pidato Kemanusiaan. Pengarah DBP cawangan Sarawak, Abang Haliman Haji Abang Julai menyampaikan Monolog. Rakaman acara Gema Kemanusiaan: Suara dari Lembah Gaza ini boleh ditonton di sini.


Kritikan Politik dan Sosial Utuh dalam Karya Zurinah Hassan

Kuala Lumpur – Sejak sekian lama, sastera diketahui sebagai mewakili zamannya. Hubungannya dengan persekitaran dan politik sangat dekat sehingga sastera di tangan pengarang yang bijak menjadi senjata terbaik untuk melontarkan kritikan.

Hal ini jelas dilihat dalam kupasan terhadap karya yang ditulis oleh Sasterawan Negara ke-13, Datuk Dr. Zurinah Hassan sepanjang Seminar Pemikiran Sasterawan Negara Zurinah Hassan, “Daripada Pujangga Tidak Bernama kepada Sasterawan Negara Wanita Pertama” yang bersiaran secara dalam talian pada 29 Julai 2021 (Khamis).

Seminar ini dianjurkan oleh Bahagian Penyelidikan Sastera, Dewan Bahasa dan Pustaka (DBP) dan pertama kali diadakan secara dalam talian melalui aplikasi Zoom, sekali gus membenarkan acara ini dicapai oleh semua ahli masyarakat pelbagai latar dan bidang, berbanding dengan seminar sebelum ini yang agak sukar diakses oleh masyarakat umum.

Seminar yang mendapat sambutan baik daripada khalayak umum itu dimulai dengan ucaptama oleh Sasterawan Negara Prof. Emeritus Dr. Muhammad Haji Salleh yang membentangkan “Zurinah Hassan di Lebuh Raya Perubahan: Penyair Yang Baik dan Terbuka, Jujur Lagi Kontemporer”.

Seterusnya, Pensyarah Universiti Kebangsaan Malaysia, Che Abdullah Che Ya antara yang mengupas mengenai karya Zurinah menerusi kertas kerja “Sastera Sebagai Wadah Penulis Melahirkan Suara Hati terhadap Kepincangan Masyarakat: Analisis Kumpulan Cerpen Murka Lautan”.

Tegas Che Abdullah, sastera tidak berfungsi sebagai hiburan, pendidikan dan kritikan sosial semata-mata, sebaliknya mengandungi sensitiviti, emosi, wawasan dan harapan seseorang pengarang.

Katanya, karya sastera menjadi wadah seseorang pengarang melaksanakan misi dan visi mereka seperti yang terpancar dalam kumpulan cerpen Murka Lautan.

“Hubungan antara sastera dengan politik menunjukkan, penghasilan sesebuah karya sastera sangat dipengaruhi oleh perkembangan politik sesebuah negara.

“Kumpulan cerpen Murka Lautan mengkritik mengenai kepincangan politik, seperti yang boleh dilihat dalam cerpen ‘Cerita Berangkai Hulu Negeri’, manakala cerpen ‘Kaduk, Ayam dan Raja’, ‘Menara Impian’ dan ‘Murka Lautan’ sendiri mengangkat persoalan politik secara tidak langsung.

“Antara kepincangan politik yang digarapkan oleh pengarang termasuklah perpecahan dalam masyarakat Melayu akibat perbezaan parti, keruntuhan moral pemimpin, dan juga keburukan sistem feudal,” katanya.

Dalam cerpen “Kaduk, Ayam dan Raja” dan “Kerongsang Berlian Wan Tempawan”, Zurinah keras menegur sikap dan kecuaian orang Melayu apabila tanah-tanah hak milik orang Melayu terlepas ke tangan bangsa asing.

Tindakan ini menyebabkan generasi muda Melayu akan hilang hak terhadap tanah simpanan Melayu sendiri, seperti yang diangkat dalam “Kerongsang Berlian Wan Tempawan”.

“Golongan bangsawan ini ditegur kerana mereka mendapat tanah dengan mudah, tetapi tidak menjaganya dengan baik, manakala dalam cerpen ‘Kaduk, Ayam dan Raja’ pula, pengarang mengkritik sikap golongan yang berkuasa mengambil tanah rakyat biasa sesuka hati,” katanya.

Naskhah yang terbit pada tahun 2016 itu turut mengkritik mengenai kepincangan sosial apabila Zurinah turut menyentuh tentang kehidupan serba mewah dan pendidikan tinggi tidak bererti sekiranya nilai moral dan agama tidak dijadikan landasan kehidupan.

Kesinambungan daripada seminar berkenaan, satu forum khas yang membincangkan karya Zurinah turut diadakan pada sesi petang setelah pembentangan semua kertas kerja. Forum Pemikiran Sasterawan Negara Zurinah Hassan menerusi Studio Siaran Langsung Media Sosial DBP anjuran Bahagian Penyelidikan Sastera DBP, menampilkan penerima Anugerah Penulis Asia Tenggara (SEA Write Award) 2010, Zaen Kasturi dan dua penyair wanita, Raihani Mohd. Saaid dan Ainunl Muaiyanah Sulaiman.

Dalam forum yang dikendalikan oleh Hafiz Latiff itu, Zaen Kasturi berkata, Zurinah melalui jalan yang panjang sebagai seorang pengarang. Bermula sejak tahun 1960-an, Zurinah disifatkan sebagai seorang pengarang yang meninggalkan tanda dalam ranah sastera kebangsaan hingga akhirnya dinobat sebagai Sasterawan Negara.

“Zurinah bermula dengan karya yang banyak dipengaruhi oleh feminisme kerana persekitarannya ketika itu. Tetapi pada satu tahap, beliau merasakan isu yang lebih besar adalah tentang negaranya, dan ketika itulah karyanya tampil dengan kritikan yang lebih keras. Dalam hal ini, saya tidak fikir faktor gender itu adalah pengaruh utama karyanya,” katanya.

Sementara itu, Ainunl berkata, walaupun ramai yang melihat karya beliau menyentuh mengenai feminisme tetapi perkara yang lebih utama ialah karya penulisannya banyak berkaitan dengan pilihan. Jika semua karya beliau dibaca dengan teliti, ternyata Zurinah bercakap mengenai pilihan.

“Zurinah juga dipengaruhi oleh kisah rakyat, menjadikan karyanya daripada kisah pujangga tidak bernama menjadi miliknya,” katanya.

Bagi Raihani yang juga anak sulung Zurinah menyifatkan, kesukaran capaian kemudahan untuk menjadi penulis tidak mematahkan semangat ibunya itu untuk terus berkarya. Malah, faktor itulah yang menjadi penguat semangat untuk beliau terus menulis.

“Beliau selalu menyebut, semua penulis bersaing untuk memajukan diri dan mendapat tempat,” katanya.

Seminar ini telah menghimpunkan lebih 18 pembentangan kertas kerja. Majlis yang bermula jam 9.00 pagi tadi telah dirasmikan oleh Pengerusi BERNAMA, YB Senator Datuk Ras Adiba Mohd Radzi. Beliau turut melancarkan buku kumpulan sajak terbaharu Zurinah Hassan terbitan DBP, Menunggu Pesawat. Selepas pelancaran, Zurinah Hassan membacakan sajak “Lurah Bilut” daripada Menunggu Pesawat dan “Syair Tak Tercapai Akal Insani” daripada kumpulan puisi Cerita dalam Cerita.

Dapatkan kertas kerja seminar ini di sini. Anda juga boleh tonton forum seminar di sini. Beli kumpulan cerpen Murka Lautan di sini dan kumpulan sajak Menunggu Pesawat di sini. Sempena seminar ini, Dewan Sastera juga turut mengangkat Zurinah Hassan sebagai Karyawan Bulan Ini untuk edisi bulan Julai 2021 dan boleh dibaca di sini.


Bias Gender Punca Cabaran Wanita dalam Cerpen Zurinah Hassan

Untuk mendapatkan maklumat terkini, ikuti kami melalui Telegram

Kuala Lumpur – Menjadi seorang wanita berkerjaya sememangnya mencabar kerana perlu menyeimbangkan antara peranan di tempat kerja dengan keluarga. Apatah lagi bagi pengarang wanita yang memikul banyak komitmen, mereka perlu membahagikan masa, fokus dan tenaga supaya proses penghasilan karya kreatif dapat diteruskan. Sasterawan Negara Datuk Dr. Zurinah Hassan menzahirkan perjuangan wanita mengimbangi kerjaya dan rumah tangga dalam cerpen-cerpennya yang diadun dengan fakta dan fiksyen.

Dr. Mohamed Nazreen Shahul Hamid, pensyarah dari Pusat Pengajian Bahasa, Tamadun dan Falsafah, Universiti Utara Malaysia, mengetengahkan cabaran wanita ini dalam kertas kerja yang bertajuk “Lelah Wanita Mengurus Kerjaya dan Rumah Tangga: Meneliti Cerpen-cerpen Terpilih Zurinah Hassan” dalam majlis seminar Sasterawan Negara ke-13 Datuk Dr. Zurinah Hassan. Seminar anjuran Bahagian Penyelidikan Sastera Dewan Bahasa dan Pustaka ini telah menghimpunkan lebih 21 buah kertas kerja, dengan 18 daripadanya dibentangkan.

Cerpen-cerpen yang dipilih merupakan cerpen daripada kumpulan Meneruskan Perjalanan (1987), Menjelang Pemilihan (2004) dan Murka Lautan (2016).

Nazreen menganalisis cerpen-cerpen Zurinah menggunakan kerangka konseptual keseimbangan kerjaya dan kehidupan bagi membincangkan cabaran-cabaran wanita mengurus kerjaya dan rumah tangga.

Empat cabaran yang diketengahkan termasuk (1) tekanan tanggungjawab keluarga dan kerjaya, (2) pengurusan masa tidak berkesan, (3) tiada sokongan daripada keluarga, dan (4) kesaksamaan gender dalam sektor pekerjaan. Cabaran-cabaran ini wujud akibat persepsi bias gender yang dibentuk dari awal, menyebabkan peranan wanita dikecilkan, tidak dipandang tinggi, peranan dibeza-bezakan, malah masih dituntut untuk menguruskan hal rumah tangga walaupun berkerjaya, seperti ungkapan “sehebat-hebat wanita akhirnya ke dapur juga”.

Misalnya, cerpen “Catatan di Meja Makan”, “Seperti Ibu” dan “Tangisan Peragut menampilkan cabaran tiada sokongan daripada ahli keluarga yang membuatkan si wanita terperuk, diperleceh, dipandang tidak intelektual, dan tidak dibantu lantas mereka tidak dapat mengembangkan potensi akibat persepsi bias gender.

Cabaran kesaksamaan gender dalam sektor pekerjaan pula hadir dalam cerpen “Kelahiran”, “Perjalanan Sendiri” dan “Anita” yang menonjolkan sisi pekerja wanita, majikan dan rakan sekerja. Dalam cerpen ini, kompetensi dan kepimpinan wanita dipersoalkan. Hal mengandung dijadikan isu dan diskriminasi gender dalam pekerjaan.

Menurut Nazreen, gender secara umumnya merujuk satu konsep budaya yang digunakan untuk membezakan peranan, mentaliti, tingkah laku dan juga emosi antara lelaki dengan perempuan yang berkembang dalam masyarakat.

“Stereotaip yang dilemparkan kepada wanita adalah apabila mereka cuba bersuara sedikit, mereka akan dikatakan sebagai meroyan, seperti yang berlaku terhadap pemain tenis Amerika Syarikat, Serena Williams ketika mencabar keputusan pengadil. Tindakan sama yang dilakukan oleh John McEnrou pula diterima, malah dia diangkat sebagai seorang jaguh yang tegas,” katanya.

Sambungnya lagi, filem Barat banyak memaparkan stereotaip wanita yang klise, contohnya seperti bos wanita yang garang di tempat kerja.

Cerpen-cerpen Zurinah yang membawa tema perjuangan wanita mengimbangi kerjaya dan keluarga ialah “Catatan di Meja Makan”, “Perjalanan Sendiri”, “Tibanya Musim Gugur”, “Siti Hawa dan Pengembara yang Singgah”, “Anita”, Seperti Ibu”, “Tangisan Peragut” dan “Kelahiran”. Kesemua cerpen ini mewakili transisi wanita daripada status bujang kepada berkahwin ketika mendepani cabaran untuk mengekalkan kerjaya dan kepengarangan dalam kesibukan aktiviti harian.

Menerusi kajian terhadap cerpen-cerpen Zurinah ini, Nazreen menyimpulkan bahawa secara realitinya, wanita kontemporari masih sukar untuk mencapai keseimbangan kerjaya dan kehidupan kekeluargaan.

Pembentangan ini dipersembahkan dalam Seminar Pemikiran Sasterawan Negara Zurinah Hassan dengan tema “Daripada Pujangga Tidak Bernama kepada Sasterawan Negara Wanita Pertama” pada 29 Julai bermula jam 9.00 pagi melalui platform Zoom. Kertas kerja penuh pemakalah boleh dibaca di sini. Beli kumpulan cerpen Meneruskan Perjalanan, Menjelang Pemilihan dan Murka Lautan.


Fitrah Bonda Zurinah Hassan Pembentuk Citra Insan

Kuala Lumpur – Sasterawan Negara Datuk Dr. Zurinah Hassan disifatkan sebagai seorang pengarang dan penyair yang tidak dapat dipisahkan daripada jiwa dan fitrah seorang bonda yang ada dalam dirinya.

Kenyataan menarik daripada Panel Anugerah Sastera Negara (2016) ketika menobatkan Zurinah Hassan sebagai penerima Anugerah Sastera Negara menjelaskan, beliau seorang yang cenderung kepada “pernyataan sfera diri wanita dan sfera kekeluargaan”.

Dr. Shamsudin Othman, penyair dan pensyarah kanan dari Fakulti Pengajian Pendidikan, Universiti Putra Malaysia, ketika membentangkan kertas kerjanya yang bertajuk “Kecenderungan Fitrah Bonda dalam Kumpulan Puisi Menunggu Pesawat” di Seminar Pemikiran Sasterawan Negara Zurinah Hassan, membuat satu pernyataan jelas bahawa hubungan antara Zurinah Hassan dengan fitrahnya sebagai seorang bonda ialah hubungan yang menjelaskan personaliti, pembentukan keperibadian dan rupa susuk karya sastera Sasterawan Negara ke-13 ini.

Shamsudin merupakan satu daripada 18 orang pembentang yang membentangkan hasil kajian dalam seminar itu yang berlangsung pada 29 Julai 2021 (Khamis), jam 9.00 pagi hingga 4.30 petang anjuran Bahagian Penyelidikan Sastera Dewan Bahasa dan Pustaka (DBP).

Berkenaan istilah utama yang berlegar dalam kertas kerja beliau, Shamsudin memilih untuk menggunakan isitlah “bonda”, bukan ibu atau emak, kerana sedar dan cakna dengan konotasi maksud diksinya yang mendalam.

“Melalui Kamus Dewan Perdana, falsafah Melayu meletakkan istilah ibu atau emak boleh juga dirujuk dalam ‘ibu ayam’ atau ‘ibu tumpang’, antara istilah yang membawa konotasi yang negatif. Bonda terlindung daripada konotasi itu,” jelas Shamsudin.

Dalam Menunggu Pesawat, kehadiran unsur fitrah bonda dalam puisi-puisi Zurinah dihidangkan secara semula jadi dan halus. Fitrah bonda yang diketengahkan dalam tulisan beliau terhasil daripada naluri emansipasi seorang bonda.

Shamsudin menegaskan, “Kita sedia maklum bahawa naluri seorang bonda sangat dekat dengan tindak-tanduk yang memberikan penekanan pada unsur nasihat dan didikan untuk berbuat kebaikan.”

Pengarang tidak selalunya memberikan nasihat dalam bentuk langsung kepada anak, tetapi dibuat dengan unsur tersirat yang dihasilkan melalui penenungan. Hal ini dilihat mampu membuat pembaca sedar secara langsung atau sebaliknya. Inilah sebenarnya cara nasihat yang berkesan pada pemikiran seseorang pembaca.

“Zurinah Hassan selama era kepenyairannya memilih pendekatan fitrah bonda dalam sfera kekeluargaan bagi menyampaikan pengucapan puisinya,” tambah Shamsudin.

Shamsudin mengambil tokoh kesusasteraan Arab dan pemikiran Islam, Syed Qutb sebagai titik perbandingan Zurinah dalam fitrah penulisannya.

Syed Qutb meletakkan bonda (ibu) sebagai satu unsur penting dalam sistem pendidikan, mendidik dan membimbing manusia untuk mencapai tahap yang tertinggi dalam kehidupan. Bonda juga mengumpul nasihat dan unsur pengalaman untuk disampaikan kepada individu tertentu demi membentuk peribadi insan yang baik, selaras dengan tuntutan agama, budaya dan sosial.

“Zurinah menyuntik pemikiran ini ke dalam puisi-puisinya dengan sangat berhati-hati,” ujar Shamsudin.

Nasihat disisipkan secara tersirat dalam puisi “Suatu Malam Seorang Tetamu Datang” dan “Lurah Bilut”, yang masih dalam ruang sfera kekeluargaan tentang abang dan adik perihal harta pusaka.

Di samping memperlihatkan nasihat tentang kepentingan memahami hukum-hakam mewarisi pusaka keluarga dan menjaga amanah, juga diketengahkan oleh pengarang secara bayang-bayang tentang persoalan: bagaimana sekiranya hal ini dilakukan oleh seorang pemimpin negara?

Zurinah memilih diksi yang tepat dan menyusun bait dengan lembut bagi menyampaikan nasihat. Puisi beliau berperanan sebagai alat untuk membentuk manusia dan masyarakat yang lebih sedar dan berpijak di atas bumi.

“Sebagai seorang bonda yang sayangkan kebahagiaan dan kedamaian, maka sangat wajarlah beliau mengingatkan anak-anak supaya berpegang teguh pada prinsip kemenjadian seorang pemimpin, sama ada ia dirujuk sebagai abang ataupun ketua,” jelas Shamsudin.

Seminar Pemikiran Sasterawan Negara Zurinah Hassan dengan tema “Daripada Pujangga Tidak Bernama kepada Sasterawan Negara Wanita Pertama” diadakan sebagai ruang untuk pengkaji-pengkaji sastera dan para akademik mengembangkan pengetahuan dan elemen kajian terhadap karya-karya Sasterawan Negara. Seminar ini merupakan seminar kali yang ke-13 dilaksanakan oleh DBP.

Terpaksa dilangsungkan semasa era pandemik global, seminar yang dianjurkan secara dalam talian ini telah mengumpulkan para jemputan, sasterawan, pembentang, penggiat sastera dan orang awam sebagai peserta melalui aplikasi Zoom. Baca kertas kerja Dr. Shamsudin Othman di sini.


Kesombongan Kian Membesar

Untuk mendapatkan maklumat terkini, ikuti kami melalui Telegram

Berulang dukalara
berulang korban dan seksa
setiap kita kepiluan, ayah bonda dalam ratapan.

Anak-anak yang tidak berdaya
bersama pemuda tubuh luka
menerpa ke rasa, hiba.

Akarnya celaka hati
sejak berabad tiada simpati,
simpati itu tak pernah singgah
yang ada hanya sombong megah
dalam rencana pemusnah
durjana yang tidak berubah.

Namun lihatlah keberanian
dari jauh terpapar kepahlawanan
pemberani Palestin dengan sejuta geram
tanpa gusar,
menentang kesombongan yang kian membesar.

Pertentangan menerpa ke mata
yang tertindas, terseksa dan luka
dan yang berani memaparkan perkasa,
meyakini kemenangan umat mulia.


Simposium Muzik Ipoh 2022: Pop 60-an Bincang Pelbagai Perspektif

Ipoh – Program Simposium Muzik Ipoh 2022 merupakan program simposium muzik tahunan sejak empat tahun lalu anjuran Kampung Karyawan Amanjaya atau lebih dikenali sebagai People of Remarkable Talents (PORT). Program kali keempat ini telah diadakan pada 21-23 Oktober 2022 dengan kerjasama Dewan Bahasa dan Pustaka Wilayah Utara (DBPWU) dan pelbagai agensi dan badan lain, termasuklah Kerajaan Negeri Perak Darul Ridzuan. Selain simposium sebagai aktiviti utama, program ini turut diisi dengan forum, bengkel, pameran dan konsert khas yang dijayakan oleh para seniman ternama.

Program Simposium Muzik Ipoh 2022 menampilkan 23 orang pembentang yang terdiri daripada ahli akademik, pengkaji budaya dan penggiat seni. Program tersebut disempurnakan perasmiannya oleh YB Dato’ Haji Zainol Fadzi Paharudin, Ahli Lembaga Pengarah PORT dan ucaptama oleh Dato’ Dr. Johari Sallleh, tokoh seniman bidang muzik yang tidak asing lagi di negara ini. Program ini turut dihadiri oleh Puan Nur Hanim Dato’ Khairuddin, Pengurus Besar PORT dan Encik Rahimi Arifin, Pengarah DBPWU, serta ahli akademik dan penggiat industri muzik tanah air.

Pada hari pertama program, berlangsungnya Bengkel Penulisan Lirik Lagu, Bengkel Gitar Elektrik, Bengkel Dram, sesi perkongsian “Dari Analog ke Digital (Pembikinan Kulit Album)”, forum “Pengarkib Muzik Bebas dan Sejarah Muzik Alternatif”. Sementara itu, pada hari kedua pula berlangsungnya Simposium Sesi 1: Identiti Lokal. Manakala Simposium Sesi 2 pula membincangkan isu Kreativiti dan Eksplorasi dan Simposium Sesi 3 membicarakan isu Legasi dan Impak.

“Kugiran memiliki ciri gaya asas yang melibatkan penggunaan lirik lagu yang ringkas dan mudah. Muzik kugiran turut memperlihatkan corak irama, pukulan dram dan cara permainan gitar bass yang ringkas,” ujar Dr. Shafa’atussara, Pensyarah Jabatan Kesenian, Universiti Malaya. Beliau juga menyentuh secara ringkas tentang latar belakang muzik Pop Yeh Yeh yang menjadi fenomena di Malaysia pada tahun 1960-an.

Art Fazil dalam pembentangannya pula mengatakan bahawa Pop Yeh Yeh merupakan Pop Muzik Melayu yang terkenal dari tahun 1965 hingga tahun 1971. Menurut beliau, sewaktu industri perfileman semakin pudar, zaman keemasan Pop Melayu telah mengambil alih dengan berakhirnya era penguasaan P. Ramlee. Sambungnya lagi, letupan Pop berlaku sewaktu berakhirnya penggabungan Singapura–Malaysia pada tahun 1965. Terdapat beberapa teori tentang asal usul Pop Yeh Yeh, antaranya termasuklah Cliff Richard dan The Shadows yang telah memukau penonton di Stadium Happy World pada tahun 1961.

Selain itu, pameran Pop 1960-an turut diadakan yang bermula 10.00 pagi hingga 6.00 petang yang mempamerkan motosikal Vespa, motor klasik dan muzik tahun 1960-an. Pada hari terakhir pula, berlangsung juga Simposium Sesi 4: Fesyen dan Gaya Hidup, Simposium Sesi 5: Filem dan Forum “Pop 1960-an: Emulasi dan Revolusi” dengan jayanya.

Kemuncak bagi Simposium Muzik Ipoh 2022: Pop 60-an ialah Konsert Malam Pesta 60-an di Auditorium RTM, Perak pada 22 Oktober 2022, pukul 9.00 malam yang turut menampilkan artis-artis dari Singapura dan Indonesia, selain artis tahun 1960-an dari Malaysia sendiri. Yang turut mencemar duli berangkat ke konsert yang bersejarah ini ialah DYAM Raja Di-Hilir Perak, Raja Iskandar Dzulkarnain ibni Almarhum Sultan Idris Iskandar al-Mutawakkil Alallahi Shah.

Menurut Puan Nur Hanim Dato’ Khairuddin pula, muzik, budaya, fesyen dan persekitaran tahun 1960-an perlu diambil tahu oleh generasi pada hari ini kerana bukan sekadar keseronokan semata-mata, malah lebih daripada itu. Oleh sebab itu, tujuan simposium ini diadakan adalah untuk membincangkan tentang pengaruh, kesan dan pelbagai sudut lain untuk dijadikan rujukan generasi akan datang kerana idea yang dibincangkan dari pelbagai perspektif dan dimensi para ilmuwan.

Tambahnya lagi, simposium merupakan platform yang memberikan peluang kepada pelbagai peringkat generasi daripada yang paling senior, pertengahan dan golongan muda untuk duduk bersama dan berbincang. Kertas-kertas kerja yang dibincangkan ini pula akan dibukukan supaya menjadi bahan rujukan para pengkaji dan pelbagai pihak yang berminat.


Gema Suara Timur buat Palestin

Kota Bharu – Program Suara dari Lembah Gaza: Gema Suara Timur buat Palestin  berlangsung pada 30 Julai 2021 (Jumaat) pada pukul 3.00 petang di studio siaran langsung media sosial Dewan Bahasa dan Pustaka (DBP). Program kemanusiaan ini yang dirasmikan oleh En. Zainal Abidin Muhamad, Naib Presiden Majlis Kebudayaan Negeri Kelantan sebagai wakil kepada YB Mejar Dato’ Haji Md. Anizam Ab. Rahman, Pengerusi Jawatankuasa Perpaduan Masyarakat, Kebudayaan, Warisan dan Pelancongan Negeri Kelantan.

Program amal ini dianjurkan untuk menggalakkan kita untuk menderma dan dapat menelusuri kisah rakyat Palestin. Kita juga dapat menghayati pengorbanan dan perjuangan serta menyumbang (derma) bagi menampung beban dan kesengsaraan hidup masyarakat Palestin yang terkesan daripada peperangan dan bedilan yang berpanjangan daripada Israel.

En. Zainal Abidin Muhamad, dalam ucapan alu-aluannya mengucapkan terima kasih dan tahniah kepada pihak DBP serta Majlis Kebudayaan Negeri Kelantan kerana menganjurkan program seumpama ini. Beliau menyeru agar semua orang dapat menyumbang kepada rakyat Palestin melalui Tabung Musa’adah COVID-19 JAKIM-YWM (Yayasan Waqaf Malaysia).

Dalam Segmen A, tetamu jemputan khas yang menyampaikan puisi ialah Encik Muhamad Rasani Ramli, Setiausaha, Majlis Agama Islam dan Adat Istiadat Melayu Kelantan (MAIK) (“Melawan”, karya SN Anwar Ridhwan), Dato’ Hj. A. Aziz Deraman, Presiden Pertubuhan Peradaban Melayu Malaysia Kelantan (PERADABAN) (“Teringat akan Palestin”), En. Mohd Azam Juhari, Pengarah DBP Wilayah Timur (“Dia Menjadi Seorang Gadis yang Berparut” karya Abdul Razak Husin) dan Rosli K. Matari, Sasterawan Negeri Kelantan Darul Naim 2020 (“Wahai Bumi”).

Manakala dalam Segmen B, wakil daripada NGO yang mengambil bahagian ialah Hj Azman Mohd Daham Majlis Kebudayaan Negeri Kelantan (MKNK),  (lagu puisi “Balada Seorang Gadis Kecil”), Abdul Hadi Yusoff, Persatuan Penulis Kelantan (PPK) – Juara Negeri dan Penyair Kebangsaan (“Di Sebalik Hidangan Makanan”), Bani A. Zaini, Gabungan Penulis Muda Negeri Kelantan (GEMA) (“Tanah Milik Kami’) dan  Ramlee Hamzah (Abe Lee 337), Pengerusi, Persatuan Penggiat Seni Lukis Kelantan (PELUKIS) yang mengadakan persembahan demonstrasi melukis karya Palestin menggunakan cat minyak atas kanvas.

Segmen C menampilkan 4 wakil NGO iaitu, Dr. Abham TR, Ketua Satu, Persatuan Seniman dan Penulis Kelantan (PUSPA) (“Tiba-tiba”), Anuar Musa, Ketua Satu, Persatuan Budayawan dan Penulis Kelantan (PESISIR) (“Ke Manakah Lagi” karya Rosli K. Matari), Abdul Razak Rezeki Othman, Puisi Tradisional/ Persatuan Penulis Kelantan (PPK) (“Syair Janji Allah untuk Gaza”) dan Wee Sock Yam (Sujata Wee), Wakil Persatuan Peranakan Cina Kelantan (“Mengintai dari Jendela Keinsafan”).

Dalam Segmen D, iaitu segmen terakhir, menampilkan tiga pemenang Sayembara Deklamasi Puisi “Palestin: Kami Bersamamu” dan Juara Negeri Penyair Kebangsaan. Ainun Nasibah Johar, Tempat Ketiga (“Bumi Gaza Kembali Berdarah” karya Abdul Razak Husin), Akilul Nazar Arbain, Tempat Kedua (“Palestin: Bumi Bersimbah Darah” karya Rozaimi Abdullah), Atikapuspha Sarkawi Ramli, Johan (“Palestin: Bumi Bersimbah Darah” karya Rozaini Abdullah) dan Mohd Shareezad Satad (“Suara dari Bumi Gaza”) dan penampilan istimewa daripada Hj. Ezani Hj. Daud, Gabungan Penulis Muda Negeri Kelantan (lagu puisi, Suara Anak, lirik dan lagu Nasir Hasan).

Tonton Gema Suara Timur buat Palestin di sini.


Dentuman Suara Pantai Timur untuk Lembah Gaza

Untuk mendapatkan maklumat terkini, ikuti kami melalui Telegram

Kota Bharu – Program Suara dari Lembah Gaza: Gema Suara Timur buat Palestin Siri 2 yang berlangsung pada 30 Julai 2021, pukul 9.00 malam di studio siaran langsung media sosial Dewan Bahasa dan Pustaka (DBP). Program deklamasi puisi Palestin ini merupakan siri kedua daripada program Gema Suara Timur buat Palestin pertama yang diadakan pada sesi 3.00 petang. Program kemanusiaan dimulakan dengan ucapan pembukaan yang disampaikan oleh Encik Muhammad Muhairi Jasmani.

Program amal ini diadakan bertujuan untuk menelusuri kisah dan perjuangan serta mengutip derma untuk rakyat Palestin melalui Tabung Musa’adah COVID-19 JAKIM-YWM (Yayasan Waqaf Malaysia). Kita juga dapat menghayati pengorbanan dan perjuangan serta menyumbang (derma) bagi menampung beban dan kesengsaraan hidup masyarakat Palestin yang terkesan akibat peperangan dan bedilan yang berpanjangan daripada Israel.

Dalam Segmen A, tetamu jemputan khas yang menyampaikan puisi ialah Dato’ Rosol Wahid, Timbalan Menteri Perdagangan Dalam Negeri dan Hal Ehwal Pengguna – “Malang Nasibmu Palestin”, Maroof Seman, penyair kebangsaan – “Seperti Mencatat Pesan di Gaza”, Othman Zaharuddin Harun, aktivis seni – “Sejadah Berdarah”, Tuan Afiq Rifqi Tuan Mohd Mawardi –“Tangisan Palestin”, Md. Arif Haikal Zakaria – “Doa untuk Palestin” dan Wan Azimah Wan Mohamad – “Buatmu Gaza”.

Manakala dalam Segmen B, Encik Azmi Ngah yang merupakan pengarah muzium Terengganu menyampaikan puisi bertajuk “Warkah Luka Dari Ramallah”, Zaril Ali – “Cahaya yang Hilang”, Arina Abd Rahman – “Kamu Bukan Wira”, Nur Liyana Azman – “Senyuman yang Sinar”, Wan Norfatiha Wan Ghafar – “Sengsara Penduduk Gaza”, dan Nurul Aini Abdullah –“Untukmu”.

Segmen C menampilkan enam wakil, iaitu, Uzair Daud – “Perjuangan”, Sri Nariah Mohamad – “Setitik Darah Tumpah”, Dr. Mohd Fadzil Baharudin – “Gaza Milik Kita”, Muhammad Fazril Syah Abdullah – “Rintihan Palestin”, Muhammad Nazruk Iman Yong – “Tangisan Bumi Gaza” dan Nur Mastura Zukifli – “Kemenangan Doa” .

Dalam Segmen D ialah segmen terakhir yang menampilkan enam lagi penyair, iaitu bekas Senator, Ismaaon Muhammad – “Indahnya Malaysiaku”, Tengku Anizan – “Nyanyian dari Negeri Berdarah”, Nurul Atikah Mohd Saupi – “Linangan Air Mata Gaza”, Muhammad Afif Mazlan – “Untukmu Palestin”, Ros Dayini Mustafar Kamar – “Darah Putih”, dan Md. Afiq Rosli – “Pengabdi Cinta”.

Tonton Gema Suara Timur buat Palestin Siri 2 di sini.


Malam Kemuncak “Suara dari Lembah Gaza”

Kuala Lumpur – Malam kemuncak “Suara dari Lembah Gaza” (SDLG) diadakan pada  31 Julai 2021 (Sabtu), pukul 9.00 malam menerusi Studio Siaran Langsung Media Sosial Dewan Bahasa dan Pustaka (DBP). Program ini dirasmikan oleh YB Datuk Dr. Radzi Jidin, Menteri Kanan Pendidikan Malaysia mewakili YAB Tan Sri Dato’ Haji Muhyiddin Hj. Mohd Yassin, Perdana Menteri Malaysia.

Program dimulakan dengan ucapan alu-aluan oleh YBhg. Profesor Datuk Seri Dr. Awang Sariyan. Katanya, program SDLG merupakan paduan antara DBP dengan JAKIM serta acara kemuncak dalam siri Program SDLG untuk mendukung perjuangan rakyat Palestin. Sebelum ini DBP telah mengadakan enam acara pengucapan puisi iaitu DBP Cawangan Sabah dan DBP Cawangan Sarawak, DBP Wilayah Utara, DBP Wilayah Tengah, DBP Wilayah Selatan, dan DBP Wilayah Timur.

Sebagai tanda sokongan kepada perjuangan Palestin dan bersempena dengan acara baca puisi ini, kita melancarkan Tabung Musa’adah COVID-19 JAKIM-YWM (Yayasan Waqaf Malaysia) untuk membuka peluang kepada para penderma untuk menghulurkan infak bagi menambah sumbangan kepada pejuang-pejuang di Palestin. Sumbangan ini amat kecil berbanding dengan perjuangan saudara kita di Palestin. Namun tetap besar ertinya kepada kebersamaan kita dalam mendukung dan menyokong perjuangan dalam menegakkan keadilan hak dan kesaksamaan kita sejagat.

Program ini diteruskan oleh ucapan YB Datuk Dr. Radzi Jidin, Menteri Kanan Pendidikan Malaysia mewakili YAB Tan Sri Dato’ Haji Muhyiddin Hj. Mohd Yassin, Perdana Menteri Malaysia dan seterusnya merasmikan acara malam kemuncak SDLG. YAB Tan Sri Dato’ Haji Muhyiddin menyatakan rakaman penghargaan kepada institusi bahasa dan persuratan yang memperlihatkan kesungguhan, keprihatinan, dan soladiriti dalam menggembleng usaha mengangkat kemanusiaan sejagat. Begitu juga tahniah kepada JAKIM yang berganding bahu sebagai rakan kerjasama strategik dalam menjayakan majlis pada malam ini. Penganjuran SDLG membuktikan tanda sokongan berterusan terhadap usaha kerajaan Malaysia yang aktif memberikan sokongan kepada rakyat Palestin, baik secara moral atau material.

Acara deklamasi dimulai oleh YB Senator Datuk Dr. Haji Zulkifli Mohamad Al-Bakri, Menteri di Jabatan Perdana Menteri (Hal Ehwal Agama) – “Senandika untuk Gaza”, YB Dato’ Dr. Mohd Khairuddin Aman Razali, Menteri Perusahaan Perladangan dan Komoditi (MPIC) – “Semerbak Hijau Kasturi”, YBhg. Prof. Datuk Seri Dr. Awang Sariyan, Pengerusi Lembaga Pengelola, DBP – “Usah Kita Sekadar Menangis”, YBhg. Dato’ Dr. Mohd Nizar Haji Sudin, Pengerusi Eksekutif Yayasan Pelajaran MARA – “Gundah Palestin”, YBhg. Sahibus Samahah Prof. Madya Dato’ Arif Perkasa Dr. Mohd Asri bin Zainul Abidin, Mufti Perlis – “Suara dari Lembah Gaza”.

Kemudiannya diikuti oleh YBhg. Prof. Emeritus Dr. Muhammad Haji Salleh, Sasterawan Negara – “Darah Gaza”, dan Persembahan Khas Ustaz Mohd Erfino Johari – “Tanah Airku (Palestin) dan Aku Tidak Melupakanmu”.

Acara diteruskan dengan deklamasi oleh Ustaz Datu Mohd Sallehin Moksan, Institut Pengajian Islam dan Dakwah Sabah – “Mendukung Perjuangan Bersama”, Encik Wan Syahrul Amry Wan Mansor, ASTRO Radio/Zayan – “Kita Sama tapi Kita Jauh”, Encik Mohd Nadzri Mustakim, Unit Perkhidmatan Sosial Masjid Negara – “Mana Mungkin”, Encik Jefri Mohamed Zain, PETRONAS – “Gaza, Bumi yang Dijanjikan”, Ustaz Khairul Haffiz Halim, Jabatan Agama Islam Wilayah Persekutuan – “Kesombongan Kian Membesar”, Encik Muhammad Solihin Baharuddin, KUISCELL Sdn. Bhd. – “Thaurah Palestin”, Datin Seri Haryani Haron – “Mendukung Perjuangan Bersama” dan yang terakhir Encik Ahmad Fedtri Yahaya, Personaliti TV – “Lembah Terluka”.

Persembahan Penutup oleh Dato’ Seri Siti Nurhaliza binti Tarudin dengan dendangan Lagu Mikraj Cinta.

Orang ramai boleh turut menyumbang melalui: Tabung Musa’adah Covid 19 JAKIM YWM (Yayasan Waqaf Malaysia) 86-0221818-6 (Bank CIMB Islamic).


Bagaimanakah Puisi Kanak-kanak Sepatutnya Dibaca?

Untuk mendapatkan maklumat terkini, ikuti kami melalui Telegram

Ridzuan Kamis melihat pentingnya membaca puisi kanak-kanak pada taraf kefahamannya yang sesuai dengan khalayaknya.

Puisi kanak-kanak berkemungkinan karya yang dihasilkan sama ada oleh kanak-kanak sendiri atau digarap oleh penulis dewasa untuk bacaan kanak-kanak. Puisi kanak-kanak paling acap ditulis ialah sajak selain pantun, gurindam dan syair. Pada asasnya, puisi kanak-kanak sememangnya menggunakan bahasa biasa yang mewakili aras komunikatif paling rendah dan mudah untuk difahami. Biasanya, tema dan persoalan puisi kanak-kanak merujuk hal diri sendiri, persekitaran terdekat dan perihal umum, seperti kebersihan, keselamatan, kesihatan, kasih sayang, alam sekitar, kisah binatang, kemanusiaan dan ketuhanan.

Maka tidak hairanlah, puisi kanak-kanak dibaitkan dalam lapisan makna yang polos, bersahaja, bahasa mudah, selain mempunyai permainan rima bunyi aliterasi atau asonansi yang berentak. Kendatipun, sajak yang dihasilkan bersifat polos dan selapis, namun setiap karya yang diketengahkan sesungguhnya mempunyai elemen pendidikan, berpengajaran, berpedoman, dan adanya nilai-nilai murni yang diterapkan secara dominan.

Karya kreatif sastera biasanya dikategorikan kepada tiga, yakni karya dewasa (umum), remaja dan kanak-kanak. Maka, sudah pastilah ketiga-tiga kategori ini mempunyai aras komunikatif berbeza dan gaya penyampaian yang tersendiri. Di negara kita, karya yang cenderung ke arah keremajaan dan kanak-kanak disifatkan amat kurang dan terhad daripada karya kreatif sastera berbentuk dewasa. Buku-buku atau karya eceran sastera lebih dimonopoli oleh karya umum. Situasi ini memungkinkan seseorang pembaca kurang didedahkan dengan karya kanak-kanak.

Penerbitan buku puisi kanak-kanak sebetulnya boleh dibilang dengan jari kerana kurangnya minat penulis untuk menghasilkan karya sasaran kanak-kanak berbanding dengan buku cerita kanak-kanak yang sememangnya berlambak diterbitkan. Selain itu, tidak banyak penerbit yang berminat untuk menerbitkan buku berkonsepkan puisi kanak-kanak selain tiadanya ruang dalam majalah atau akhbar untuk ruangan karya kanak-kanak.

Menurut dapatan data daripada artikel penulis Mohd Helmi Ahmad, pada tahun 2017 dan 2018, hanya terdapat enam buah judul buku puisi kanak-kanak perseorangan di pasaran, iaitu Kenangan Ayah (DBP) karya Zainal Abdul Kadir, Terbanglah Layang-layang (DBP) garapan Mahaya Mohd. Yassin, Buku (ITBM) juga tulisan Mahaya, Pelangi (DBP) karya Ridzuan Kamis, Menjadi Bintang (OyezBooks) hasil Mazni Md. Ramly, dan Anak Itik Tuk Wi (ITBM) karya Allahyarham Azmi Yusoff. Terdapat juga beberapa antologi puisi kanak-kanak yang ditulis oleh beberapa orang penulis dan diterbitkan, iaitu antologi syair kanak-kanak Untung Menabung (DBP) garapan Hamidi Mohd Yudin, Abma Dinera dan CT Nurza serta antologi puisi kanak-kanak Demi Sebuah Kejayaan (UUM Press) tulisan Hamidi Mohd Yudin, Nazim Mohd Subari, Noor Azihan Sulaiman, Nordin Saad, dan Ridzuan Kamis. Namun begitu, pada tahun 2019 dan 2020, masih belum kedapatan buku puisi kanak-kanak diterbitkan. Yang ada cuma terbitan dalam bentuk zine, iaitu Demi Cita-cita Murni selenggaraan Hamidi Md Yudin dan Idolaku tulisan Nazim Mohd Subari terbitan Mari Menulis Sastera Kanak-kanak (MMSK).

Oleh sebab gaya penyampaian puisi kanak-kanak yang selapis dan polos selain mudah untuk difahami, kedapatan sesetengah pembaca (penulis) yang menyifatkan kanak-kanak tidak harus didedahkan dengan puisi “suapan” dengan makna “lurus bendul” atau “berterus terang”. Boleh dikatakan hampir kesemua puisi kanak-kanak dalam kumpulan sasaran lima hingga 12 tahun ialah puisi berunsur didaktik, yakni kaedah atau pendekatan ilmiah dalam gaya pembelajaran untuk memberikan maklumat sehala. Mungkin benar pandangan lain bahawa kanak-kanak harus menghadam puisi yang lebih berat dan berlapis makna.

Persoalannya, adakah kanak-kanak berusia lima hingga 12 tahun mampu menterjemahkan makna seperti pembaca dewasa? Kanak-kanak seawal lima tahun misalnya mestilah akan membaca karya dalam lingkungan minatnya, seperti puisi tentang haiwan, imaginasi dan sebagainya, yang diselitkan juga gambar atau ilustrasi untuk menarik minat mereka. Untuk memiliki audiens kanak-kanak yang meminati sastera juga merupakan satu cabaran dan persoalan kerana kanak-kanak tidak meminati sastera bergenre puisi berbanding dengan prosa penceritaan. Berapa sangatkah kanak-kanak yang membeli buku puisi kanak-kanak berbanding dengan buku cerita kanak-kanak?

Diperturunkan sebuah puisi kanak-kanak sebagai contoh berjudul “Layang-layang”. Bahasanya mudah, yakni penceritaan didaktik dan selari tentang layang-layang. Walaupun polos, terdapat elemen positif dalam jiwa kanak-kanak untuk menyukai permainan tradisional layang-layang pada zaman mutakhir ini. Terdapat juga nilai-nilai abstrak yang berada dalam konteks pemikiran kanak-kanak yang wajar dimaknakan secara tersurat dan tersirat.

Gembiranya bermain layang-layang
di tengah padang
pada waktu petang
mengisi masa terluang
hati ceria dan riang.

Layang-layang terbang tinggi
diikat kejat pada tali
dipegang untuk mengemudi
agar tidak terlepas pergi
jika hilang sukar dicari.

Memang benar, kanak-kanak seharusnya didedahkan dengan puisi kanak-kanak yang beraras tinggi agar kemahiran berfikir mereka lebih luas dan di luar kotak. Namun, mampukah mereka berfikir ke arah tersebut jika puisi polos pun mereka tidak berminat untuk menelaah, bahkan ada yang sukar memahami makna perkataan walaupun ditulis semudah mungkin. Contohnya puisi perihal binatang, alam sekitar, kesihatan dan keselamatan diri. Berdasarkan pemerhatian, puisi-puisi yang berkategori kanak-kanak digarap dengan tujuan memudahkan pemahaman kanak-kanak selain memenuhi piawai penulisan puisi kanak-kanak secara berskop dan berhemah. Di samping itu, penulisan puisi kanak-kanak lebih menjurus kepada bacaan mekanis yang terkawal dan berfokus, selain berciri positif dan terpimpin.

Sebagai penulis dewasa yang menulis puisi dewasa (umum), tidak seharusnya membaca puisi kanak-kanak dari kaca mata dewasa kerana puisi kanak-kanak sememangnya bersifat sedemikian rupa, yakni polos, selapis makna, berentak dan kontot. Ada puisi kanak-kanak yang dibaca dan dilagukan secara didik hibur mengikut standard pengajaran dan pemudahcaraan di dalam bilik darjah atau di luar bilik darjah. Pembaca dewasa harus menerima hakikat bahawa puisi kanak-kanak beraras rendah bertujuan untuk mendidik dan menyalurkan pengajaran tertentu. Kesilapan terbesar penulis karya dewasa ialah menghukum puisi kanak-kanak sebagai karya sampah, karya lewah bersifat lisan, atau tidak mengikut standard penulisan puisi.

Apa salahnya letakkan diri sebagai pembaca kanak-kanak dan bukannya sebagai pembaca dewasa. Masukkan diri ke dalam dunia kanak-kanak agar sesuatu mesej dapat ditanggapi dan difahami secara bertumpu dan bercapah. Tidak harus dinafikan bahawa dalam diri orang dewasa pun sebenarnya ada dunia kanak-kanak atau perangai kanak-kanak. Maka, tidak salah seseorang pembaca atau penulis dewasa meletakkan diri sebagai kanak-kanak tatkala menelaah puisi kanak-kanak.

Sebagai konklusinya, puisi kanak-kanak wajar dibaca dari kaca mata kanak-kanak dan bukannya dibaca dari konteks dewasa atau umum yang biasanya mempunyai aras komunikatif yang tinggi. Kekontotan dan kepolosan puisi kanak-kanak yang dihasilkan sebenarnya mampu mengajak kanak-kanak untuk meminati sastera dan mencintai bahasa sebelum seseorang kanak-kanak terus meminati sastera pada aras yang tersendiri, mengikut perkembangan umur dan takah pemikiran mereka.

Ridzuan Kamis dilahirkan di Kampung Repoh, Kangar, Perlis Indera. Beliau banyak menulis sajak, cerpen, gurindam, pantun, syair, haiku, rencana umum, dan makalah sastera yang diterbitkan dalam pelbagai media arus perdana, termasuk Dewan Sastera, Dewan Bahasa, Pelita Bahasa, Dewan Masyarakat, Tunas Cipta, Dewan Siswa, Dewan Budaya, Jendela Utara, Mingguan Malaysia, Utusan Malaysia, dan Berita Harian. Antara karyanya yang dibukukan ialah kumpulan puisi Mendambakan Damai (2014), Apologia (2017), kumpulan puisi kanak-kanak Kerdipan Kejora (2016) dan Pelangi (2018). Ridzuan kini berkhidmat sebagai Pegawai Perkhidmatan Pendidikan di bawah Jabatan Pendidikan Negeri Perlis (JPNPs) dan Kementerian Pendidikan Malaysia (KPM).


Cabaran dan Harapan Memasyarakatkan Sastera

Untuk mendapatkan maklumat terkini, ikuti kami melalui Telegram

Timbalan Naib Canselor Penyelidikan dan Inovasi Universiti Malaysia Sabah dan kolumnis e-majalah Dewan Sastera, Dr. Ramzah atau mesra dipanggil Rem Dambul berganding sebagai panel utama bersama Presiden PENA dan pensyarah Universiti Malaya, Dr. Mohamad Saleeh Rahamad dalam wacana “Sastera Hanya untuk Orang Sastera: Sudah Tidak Relevan?”.

Wacana PENA ke-3 ini dikendalikan oleh Mohd Khair Ngadiron dan bersiaran pada 9.00 malam 30 Julai 2021, di Facebook Pena dan YouTube TV Pena.

Dalam persoalan “Di manakah sebenarnya nilai sastera?” yang diutarakan oleh Khair, Ramzah menegaskan, sastera berperanan penting dalam kehidupan manusia.

“Pertamanya, sastera ini memainkan peran sebagai kegiatan terapi jiwa dan rekreasi minda. Kedua, sastera ialah satu bentuk persuratan utama untuk membawa gagasan kepada masyarakat, dan merupakan bahan penting untuk merubah satu-satu masyarakat itu sendiri,” ujar beliau.

Dalam persoalan elitisnya sastera, Saleeh berpendapat, sastera Malaysia tidak bersifat elitis. Umumnya, karya sastera menyediakan isi dan unsur yang berbeza. Ada yang memerlukan pembaca untuk memahami konteks, dan ada juga yang boleh dibaca secara pasif.

“Memang sebahagian karya sastera kita memerlukan pemahaman dan daya berfikir yang menuntut, contohnya karya falsafah, teori teologi dan sebagainya,” jelas Saleeh.

Ramzah membalas, kita tidak boleh mengkastakan sastera. “Kasta hanya memisahkan. Hakikat dunia sastera kini wujud polemik yang berpendirian sastera indie lawan sastera popular, sastera rendah lawan sastera tinggi.”

Baginya, sastera harus mudah diserap oleh masyarakat, mudah difahami oleh orang awam serta dekat dengan hati manusia. Beliau malah menyifatkan karya sastera yang berlambak tapi tidak cuba untuk didekati oleh masyarakat merupakan usaha kesusasteraan yang gagal.

“Komuniti sastera perlu memainkan peranan. Saya malah ingin meletakkan teori yang antara sebab kita gagal memasyarakatkan sastera lantaran komuniti sastera kita sendiri.

“Sastera ini luas, terdiri daripada pelbagai tiang aspek yang berbeza, antaranya aspek undang-undang, aspek sains, aspek falsafah dan aspek sejarah.

“Apa usaha kita untuk menjayakan dunia sastera yang dibina untuk merangkai dengan bidang lain?” soalnya. Ramzah turut menyuarakan kekhuatiran yang sastera tempatan agak tertutup kerana komuniti sasteranya tidak memasyarakatkan sastera.

“Kadang-kadang kita sendiri menyanggah usaha untuk memasyarakatkan sastera dengan mengadakan wacana atau forum besar tapi gagal mengumpulkan peserta mahupun pembicara yang terdiri daripada orang di luar bidang sastera,” tambah Ramzah.

Acara sastera yang membicarakan isu politik, ekonomi, pendidikan, urus tadbir kementerian dan agensi, memerlukan kalangan warga yang ahli dalam bidang yang disebutkan untuk bersama-sama turun berbicara.

“Itulah mengapa orang awam kadang-kadang kata kita buat program syok sendiri,” ujar Ramzah.

Namun pandangan tersebut dibangkang oleh Saleeh, “Sebenarnya orang sastera juga berjuang habis-habisan ke arah itu, tapi setahap mana orang yang berkuasa menurut Ramzah itu mengambil endah?”

Baginya, penjanaan ekonomi, kemajuan materi dan pembangunan fizikal bukanlah terletak dalam aspek kesusasteraan. Pada akhir keputusan pun, mereka yang memegang polisi akan ada kecenderungannya. Saleeh memberikan gambaran, jika pemegang dan pembuat polisi sendiri tertutup daripada mempedulikan dunia kesusasteraan, bagaimanalah mereka akan melihat kepentingan sastera?

“Sedangkan pemikiraan pembinaan negara, pembentukan sahsiah, peribadi, malah pembinaan nasionalisme juga sebenarnya adalah daripada pemikiran sastera,” tegas Saleeh.

Usaha untuk mengubah persepsi masyarakat, selain daya minat orang awam, penting untuk komuniti sastera dan pembuat polisi bergerak sama. Kunci untuk membaiki isu ini tidak lain tidak bukan, harus bermula daripada peringkat sekolah.

“Negara kita mengasingkan pelajar sekolah kepada dua kategori pemikiran, 60 peratus daripadanya aliran sains, 40 peratus daripadanya baru aliran sastera,” ujar Saleeh.

Sastera tidak boleh dilihat dalam satu komponen khusus, seperti aliran sains. Aliran sastera berkembang melebar ke dalam semua aliran ilmu yang lain. Sastera wujud dalam aliran sains, aliran agama dan aliran perdagangan, kerana untuk membentuk masyarakat, mereka perlu ada budaya dan pemikiran.

“Penggiat-penggiat sastera juga perlu tahu, untuk memasyarakatkan sastera di tanah air, masyarakat di Malaysia ini bagaimana?” Saleeh membuka pandangan.

Para pelajar di Malaysia sendiri terdiri daripada pelbagai kaum, bangsa dan agama. Penggiat sastera perlu berasa bertanggungjawab untuk menulis tanpa diskriminasi.

“Kalau (penulisan karya) terlalu bersifat kemelayuan, terlalu fokus pada Islamik, manakan pelajar kita yang jelas bukan dalam satu kelompok agama dan bangsa akan berasa mesra? Penting untuk sastera di medan ranah perdana anak murid kita sebuah sastera yang dimiliki oleh semua masyarakat pelbagai lapisan agama dan bangsa,” tegas Saleeh.

Saleeh menyambung, “Saya juga tak menafikan perjuangan orang Melayu, tapi inilah halangan besar untuk kita memasyarakatkan sastera juga. Saya percaya kalau kita berusaha ke arah ini, kita dapat membentuk masyarakat yang berfikiran sastera, kerana para pelajarlah yang akan membesar nanti membuat polisi negara.“

Program bicara ini boleh ditonton di sini.


Menghayati Sastera Idaman Shahnon Ahmad

Untuk mendapatkan maklumat terkini, ikuti kami melalui Telegram

Adam Taufiq Suharto selesai membaca buku Sastera: Pengalaman, Ilmu, Imaginasi dan Kitarannya karya Sasterawan Negara Shahnon Ahmad dan menemui beberapa persoalan dan perbincangan yang memerlukan perhatian.

Sebahagian hal lain yang menarik apabila Shahnon membongkar tentang ‘penyakit-penyakit’ dalam sastera tanah air (merujuk tahun 1990-an atau masihkah hal ini releven?) yang memandulkan perkembangan susastera.

Inilah buku bukan fiksyen kedua karangan Sasterawan Negara (SN) Allahyarham Shahnon Ahmad yang dibaca selepas Gubahan Novel. Gubahan Novel lebih berfokus pada hal estetika dalam hal menggubah atau menghasilkan sesebuah novel atau karya, manakala buku ini pula walaupun masih ada saranan untuk menjadi penulis, bentuknya merupakan himpunan esei yang rencam serta menonjolkan idealisme Shahnon Ahmad terhadap sastera, kemanusiaan dan Islam, atau ingin saya meminjam kata-kata Salleh Ben Joned, yakni “sastera idaman”. Dalam kes buku ini, kita sedang dibentangkan oleh Shahnon Ahmad tentang “sastera idaman”nya.

Disebabkan himpunan esei dalam buku ini rencam, maka saya mungkin menyentuh beberapa bahagian yang berbekas, antaranya Shahnon membentangkan semacam manual atau jalan untuk menjadi penulis yang baik, dengan tidak semata-mata mengharapkan pengalaman, tetapi pentingnya untuk menyepadukan pengalaman dengan ilmu dan imaginasi bagi tujuan berkarya. Buat Shahnon, untuk menjadi penulis, pengalaman sahaja tidak cukup tanpa ilmu, juga pengalaman dan ilmu sahaja pun tidak cukup tanpa imaginasi. Menurutnya, perlu ada kesepaduan antara ketiga-tiga hal ini dalam penghasilan naskah.

Sebahagian hal lain yang menarik apabila Shahnon membongkar tentang “penyakit-penyakit” dalam sastera tanah air (merujuk tahun 1990-an atau masihkah hal ini releven?) yang memandulkan perkembangan susastera. Antaranya, “penyakit” suka berpersatuan jika dalam konteks luar naskhah. Ghairah berpersatuan ini akhirnya merengsakan ghairah terhadap naskhah sastera itu sendiri. Saya kira kritikan ini relevan kepada semua lapangan dan tidak terbatas kepada sastera sahaja. Sementara itu, dalam konteks kandungan naskhah pula, Shahnon menegaskan masalah utama sastera tanah air ialah lambakan idea dalam satu-satu naskhah yang akhirnya menghasilkan sebuah karya didaktik atau “berkhutbah” sehingga melupakan kraf dan estetika. Hal ini menjadi bualan dan persoalan sehingga detik ini. Menariknya, seingat saya, SN A. Samad Said dalam salah sebuah novelnya, Langit Petang (jika saya tak silap) ada menyebut yang Shahnon sendiri terlalu mengetengahkan intelektualnya, berbanding dengan estetika dalam teks-teks karangannya. Apa-apa pun, hal itu sekadar pandangannya, saya sendiri pun kurang bersetuju.

Selain hal-hal ajaran penulisan, dalam beberapa bahagian, Shahnon menolak keras pascamodenisme, baik secara falsafah mahupun secara estetika. Beliau menggunakan istillah “jungkir balik” untuk merujuk kekacauan dan ketidakjelasan terhadap karya-karya yang bersifat pasmodenisme. Antara sebab utama penolakan Shahnon terhadap pascamodenisme ialah, menurutnya, wujud pascamodenisme menolak “kebenaran hakiki”, termasuk Tuhan dan agama.

Saya tidak mahu menyentuh hal kepercayaan itu, tetapi penolakan Shahnon ini seakan-akan berkontradik dengan luahan dan rengekannya terhadap karya sastera tanah air yang belum keluar atau masih terperangkap dengan tatapenulisan hikayat, atau disebutnya sebagai traveller’s tale (pada era itu), yang bermonotoni dan tidak berkembang. Kontradiknya adalah apabila beliau mengkritik keras karya-karya tempatan yang cuba mengambil pendekatan pascamodenisme. Menurutnya, karya-karya ini “tidak jelas kemanusiaannya”, hilang idealisme, dan seperti “manusia-manusia yang kecewa – yang tidak pernah mimpikan idealisme selain keluhan dan gundah gulana.” Persoalannya, bukankah sikap atau pandangan ini juga akan menjadi dinding penyekat perkembangan sastera tanah air?

Walau bagaimanapun, Shahnon Ahmad tidak menafikan bahawa pengaruh pascamodenisme ini telah memberikan sumbangan besar kepada sastera dunia dengan teori kritikan sastera yang tumbuh terus. Beliau tetap tegas menekankan, penulis tanah air harus ada “keperibadian sendiri”, yang membezakannya dengan penulis Barat atau di luarnya. Sayangnya, menurut saya, “keperibadian sendiri” ini masih (atau telah?) menjadi misteri dengan hadirnya badai globalisasi.

Apa-apa pun, sebalik kerencaman himpunan esei dalam buku ini, yang tekal sekali ialah suaranya tentang sastera atau seni Islam. Seawal bab pendahuluan lagi, Shahnon telah memetik kata-kata Prof. Syed Muhammad Naquib al-Attas tentang ilmu, yakni “Ketibaan sesuatu makna hasil daripada maklumat yang benar ke dalam diri seseorang.” Berpaut dengan petikan al-Attas itu, Shahnon tekankan kewajipan untuk memperoleh ilmu yang datang daripada “kebenaran hakiki”. Petikan itu diikuti dengan hujah panjangnya tentang Islamisasi seni dan Islamisasi Sastera yang akhirnya membawa beliau kepada kenyataan: “Hanya saya rasakan kita sebagai sasterawan perlu kembali kepada tahap mengunakan pengalaman, ilmu dan imaginasi yang autentik yang diperoleh daripada sumber yang hakiki”.

Membaca buku ini sehingga tamat memahamkan saya betapa di alam fikir seorang Shahnon Ahmad memang wujud “sastera idaman” yang menurutnya harus terkandung 3K, iaitu kebenaran, kebaikan dan keindahan (yang saya syak diilhamkan daripada falsafah seni Buya Hamka bahawa seni harus ada keindahan, kesempurnaan dan kemuliaan), atau dalam erti kata lain, Seni dan Sastera Islam. Semoga buku ini dapat dibaca oleh lebih ramai orang.

Beli buku Sastera: Pengalaman, Ilmu, Imaginasi dan Kitarannya di sini.

Adam Taufiq Suharto merupakan penulis dan pengkarya bebas. Selain pernah bertugas sebagai penulis skrip untuk stesen televisyen tempatan, beliau juga aktif membikin filem pendek, juga menulis esei dan cerpen.


Semboyan Puisi di Ambang Hari Merdeka

Kuala Lumpur – Dengan beberapa minggu lagi, Malaysia akan menyambut Hari Kemerdekaannya yang ke-64. Sempena meraikan hari keramat negara ini, Dewan Bahasa dan Pustaka (DBP) dengan kerjasama Persatuan Penyair Malaysia (PENYAIR) menganjurkan program Persembahan Puisi Artistik Wajah Merdeka pada pagi 4 Ogos 2021 (Rabu). Program ini menyaksikan 14 figura seni berpengaruh tanah air dalam pelbagai latar dan bidang, mendeklamasikan dan membacakan puisi bertema kemerdekaan.

Program ini juga bersempena dengan Dekad Bahasa Kebangsaan 2021 peringkat Pertubuhan Bukan Kerajaan, dilangsungkan menerusi Studio Siaran Langsung DBP dan platform maya JendelaDBP.

Segmen pertama persembahan menyaksikan Dato’ Profesor Emeritus Hashim Yaakob mendeklamasikan puisi “Merdekakah Kita”, Dr. Sheila RS dengan puisi “Warna Merdeka”, Raihani Mohd. Saaid dengan “Janji Si Muda Lela”, Razali Mohd. Yusof membaca “Warna Sejarah”, Abot dengan lagu puisinya, Dalam Kesopanan Kita, dan persembahan duet, Dato’ Rahman Shaari bersama-sama dengan Intan Marhayu mendeklamasikan “Makna Merdeka Makna Kita”.

Acara dilanjutkan lagi dengan pembacaan puisi pada segmen kedua, bermula dengan puisi “Tanah Ini Semenanjung Emas” oleh Syahidatul Munirah, disusuli susuk penyair negara Zaen Kasturi dengan puisi “Samudera Kata”, Wacana Minda dengan “Di Negeri Sana, Puisi Diami Rumah Sunyi”, Farah Wahidah Abd. Aziz membaca “Harga Sejarah”, Datin Barupawati Utamaju membawakan “Setelah Diberi Kebebasan”, dan diakhiri dengan persembahan nostalgia oleh seniman Ahmad Ramli, mengiramakan lagu puisi Berundur Tidak.

Perasmian acara dan kata-kata aluan disampaikan oleh Pengarah Jabatan Pembinaan Bahasa dan Sastera DBP, Dr. Abang Patdeli Abang Muhi.

“Bersempena Dekad Bahasa Kebangsaan, diharapkan usaha yang dianjurkan bersama PENYAIR dan DBP akan mendapat sambutan mesra dan semakin meluas ke pelosok negara, malah, semoga perlaksanaan program dalam talian ini akan memudahkan masyarakat untuk menghayati dan menikmati persembahan puisi artisitik ini.”

Persembahan penuh boleh ditonton di sini.